Тоғли Қорабоғдаги қуролли тўқнашувларда 50 нафарга яқин озарбайжонлик ҳарбийлар ҳалок бўлгани айтилди\nДобавлено: 02.04.2016, 19:11\nТоғли Қорабоғдаги шиддатли тўқнашувларда Озарбайжон армияси ўзининг 50 нафар аскарини йўқотди. Бу ҳақда тан олинмаган Тоғли Қорабоғ Республикаси мудофаа вазирлигидаги манбага асосланиб, “Lenta.ru” хабар бермоқда.\nДастлабки маълумотларга кўра, ҳалок бўлган аскарларнинг сони 40 нафардан 50 нафаргача бўлиши мумкин. “Мазкур маълумот ҳали ўз тасдиғини топганича йўқ. Айни пайтда бу маълумот текширилмоқда”,—дейилади хабарда.\nАрманистон мудофаа вазирининг матбуот котиби Арцрун Ованнисяннинг айтишича, можаро ҳудудидаги вазият кескинлигича қолмоқда. Хусусан жанубий йўналишда жанговор ҳаракатлар давом этмоқда.\nТоғли Қорабоғ можароси ҳудудида вазият бугун эрталаб кескинлашди. Айни пайтда Озарбайжон ва Арманистон ҳукуматлари вазият ҳақида бир-бирини инкор этувчи маълумотларни тақдим этмоқда. Боку қарама-қарши тараф кучлари ва техникасининг йирик қисмини йўқ қилганини, Арманистон эса Озарбайжон қуролли кучларининг катта йўқотишни бошдан кечиргани ҳақида маълумот бермоқда.\nПРЕЗИДЕНТ КОРЕЙС ХАЛҚИНИ ТАБРИКЛАДИ


Тошкентда сиқилган газда ҳаракатланувчи 50 та MAN автобуси йўналишга чиқади\n«Тошшаҳартрансхизмат» компанияси парки 50 та паст полли автобус билан бойиди. 2018−2019 йилларда яна 300 та шундай автобус келтирилади.\n«Тошшаҳартрансхизмат» компанияси сиқилган газда ҳаракатланадиган 50 та паст полли MAN A22CNG автобусини қабул қилиб олди. Катта сиғимли ушбу автобус лар Самарқанддаги JV MAN Avto-Uzbekistan қўшма корхонасида йиғилган.\nҚК матбуот хизматининг хабар қилишича, 2018 йилда Ўзбекистон пойтахтига яна 110 та, 2019 йилда эса 190 та автобус етказиб берилади.\nMAN A22 CNG автобусининг узунлиги 12 метр бўлиб, MAN шассиси базасида ишлаб чиқарилади. Енгил алюминли кузов йўл қопламаларига камроқ босим туширади ва фойдаланиш муддатини узайтиради. Кузовнинг кенглиги эса 90 нафаргача йўловчи ташиш имконини беради.\nE2876 двигатели экологик тоза автомобилларни такомиллаштириш тўғрисидаги стандартларга жавоб бериб, 310 от кучига эга. Бир марталик тўлиқ захира газ билан 380 км йўл босади.\nЯнги технологиялар ёнилғи сарфини 30−35 фоизга қисқартириш имконини беради. Шунингдек мазкур автобуслар ҳавога дизель ёнилғили автобусларга нисбатан 8 баробар камроқ қурум, 2,4 баробарыкам NO2 (диоксид азот) чиқаради.


14:40 / 15.10.2018 317 pdf Ўқиш режими + -\nИсломободлик 58 яшар ўт ўчирувчи Айюп нафақат ёнғин, балки саводсизликка ҳам қарши курашмоқда. У ҳар куни 30 йил давомида уйи олдидаги боғда камбағал болаларга инглиз тили ва математикадан сабоқ бериб келади. Islamisemya.com хабарига кўра, унинг машғулотларига ҳар куни 200 нафардан ортиқ тингловчилар келади.\nЭрталабдан Айюп ишига боради, соат 16.00 дан кейин эса велосипедига ўтириб, парламент биносидан унчалик узоқда бўлмаган боққа келади. У ўқувчиларига ўз ҳисобидан сотиб олган ручка ва дафтарларни тарқатади. Маҳаллий болакайлар уни устоз Айюп деб чақиришади.\nУнинг айтишича, бир куни ялангоёқ болакай унинг машинаси ойнасини ювмоқчи бўлади, у эса нега болакай мактабга бормаётганини сўрайди.\n“Бола ўзи камбағал оиладан эканлиги, мактаб анжомларини сотиб олишга уларнинг қурби етмаслигини айтди. Бунинг устига у ўз яқинларини боқиш учун ишлашга ҳам мажбур. Шундан кейин бундай болаларга дарс бериш фикри пайдо бўлди ва бепул мактаб очилгани тўғрисида эълон бердим. Аввалига 50 нафар тингловчим бор эди, кейин уларнинг сони кўпайди”, – деб эслайди Айюп.\nАйюпнинг ўзи уч нафар фарзанднинг отаси, унинг бош мақсади – болаларга тўғри йўлни кўрсатиш, улар ўғри, жиноятчи ёки гиёҳванд воситаларнинг сотувчиси бўлиб қолишларининг олдини олиш. У ўз тингловчиларини шифокор ёки муҳандислар орасида кўришни истайди. Шунингдек бу мусулмон одам ҳақиқий мактаб қуриш, у ерда ҳар қандай об-ҳаво шароитларида дарс олиб боришни орзу қилади.\n14:13 / 15.10.2018 916\n14:46 / 15.10.2018 535\n688 13:29 / 07.11.2018\n161 14:00 / 27 февраль\n154 09:30 / 22 январь\n909 08:22 / 01.08.2018\n1626 15:19 / 05.07.2018\n11109 17:51 / 23.03.2018\n301 17:43 / 18 февраль\n303 15:04 / 17 март


Бойбўта Дўстқораев. «Ҳуррият»нинг кўксига гул тақайлик» (2007) - www.ziyouz.uz\nБош саҳифа МатбуотҲозирги давр матбуотиБойбўта Дўстқораев. «Ҳуррият»нинг кўксига гул тақайлик» (2007)\nАбдулҳамид Чўлпон жўшқин шеъларида Ватан озодлиги, мустақиллигини бор овоз билан куйлаганини ҳозир деярли барчамиз биламиз. Айни пайтда у ҳуррият, эрк йўлида фаол бир фуқаро сифатида ҳам жонбозлик, фидойилик кўрсатган инсондир. Оташин шоир ҳам ижоди билан, ҳам ижтимоий фаолияти билан мустақиллигимиз йўлида ёниб яшаган инсонлардан бўлган…\n1917 йил феврал тўнтариши оқибатида чор ҳукумати йиқитилгач, юртдошларимиз назарида гўё мустабидлик даври тугаб, ҳуррият, эрк ва озодлик замони етиб келгандек бўлган. Ҳадемай Ватанлари мустақиллик эпкинидан яшнаб, диллари қувончдан яйраб кетадигандек, асрий орзулари ушаладигандек туюлган. Бунга қаттиқ ишонганлари ҳолда ҳуррият, мустақилликка тезроқ етишиш учун курашга отланганлар. Шоир Чўлпон ҳам бор кучини, ғайратини, шижоатини бу эзгу мақсадга эришиш учун сарф эта бошлаган. Унингча, бу муқаддас йўлда ҳеч ким бефарқ туриши мумкин эмас. Бефарқгина эмас, бу мақсад ҳар бир киши ҳаётининг мазмуни, қилиниши фарз деб билган иши бўлиши керак. Тимсолли айтганда, чинакамига «иш вақти – ишлаш вақти» келган. Шу нуқтаи назардан қараганда, кавказлик машҳур режиссёр ва актёр Миракбар Хонтолишскийнинг бу қадар масъулиятли пайтда Туркистонга келиб «хотиржам» гастрол бериб юриши Чўлпонга ғалати бўлиб туюлган, таниқли сиймонинг шундай ҳаракатини «ҳазм» қилолмаган. У атоқли санъаткорга очиқ хат билан мурожаат қилади. Унинг мактуби «Иш вақти – ишлаш вақти!» сарлавҳаси остида Абдулла Авлоний муҳаррирлик қилаётган «Турон» газетасининг 1917 йил 22 апрел сонида эълон қилинган. Хонтолишский — Туркистонга меҳмон. Шоир Чўлпон аччиқ бўлса-да, дилига тинчлик бермаётган гапларни очиқ айтади: «Русия катта. Русия, унда яшайдиган кўб миллионлар халқ 300 йиллик оғир бир тожни тагидан зўрға қутулди. Бир одамнинг қўлида тақдири ўюнчуқ бўлуб юрғон кўб миллионлар халқ золимнинг қўлидан (тақдир)ини тортуб олуб, ўзи идора этмакка бошлади». Русиядаги «мусулмон қавмлар учун бу воқеа иккинчи бир яратилиш, иккинчи бир туғилиш, иккинчи бир дунёга келишдир». Улар «букунги кунда ўзларига берилган, ўзларининг миллий ва маданий ишлариға йўл очадурғон бир қанча ҳуқуқ ва праволарин эблаб жойлаб ола олурларми? Бу саволнинг жавобини ўзум қисқагина бериб ўтаман: Русия мусулмонлари ўшал ҳуқуқ ва праволарни сақлаб қолуб ишлата олурлар шул вақтдаки, унинг ҳамма зиёли ёшлари ўзларига букунги кунни: «Иш вақти – ишлаш вақти!» деб шиор қилиб олсалар». Чўлпон ёзадики, Петроград, Москва, Қозон, Уфа, Оренбург, Тошкент, Боку, Тифлис ва бошқа шаҳарлардаги мусулмон қавмлари, хусусан, уларнинг ғайратли ёшлари «ҳурриятойим» бетларидаги қора чиммат – зулм ва истибдод пардасини олиб ташлаб, ҳамма оламнинг кўзига «Адолат ва мусовот, ҳамма миллатларнинг миллий ўсишларига кенг йўл!» деган муборак пок сийнасидаги ёзувни кўрсатуб чиққандан бери ўзларининг хусусий тирикчиликларини тамом ташлаб, «ойим»нинг сочқон гулларини теришка, улардан кўчатлар олуб миллат боғчасининг муборак, пок сийнасига ўтқузушка урундилар. Муҳаррир (ёзувчи – Б.Д.) қаламини, шоир шеърини, мудир (газета муҳаррири – Б.Д.) идорасини, муаллим ўқутушини, артист ўюнини бир неча кунга ташлади. Югуриб, чопуб кетди «ойим»нинг муборак гулларини теришка! Бу орада қофқосияли артист Хонтолишский жаноблари атрофига бир неча «артист» (?) ларни тўплаб театр ўйнаб юрубдур. Ажабо!… Дуруст, Хонтолишский яхши бир артист, ондан умидим кўб, орқасидаги «артист» (?) ҳам, эҳтимол, дурустдирлар. Аммо ҳозирги ўйналуб турган «ҳуқуқ ва праволарни жойлаб олиш» номлик мингларча пардалик драмадан рул олмағон артист, тўғриси, «орсиз»дир».\nШундай нозик бир пайтда, «ҳуқуқ ва праволарни жойлаб олиш» замонида шоир Чўлпоннинг ўзи миллатдошларининг истиқлоли ва истиқболи учун нимаики қилиш зарур бўлса, уни амалга ошириш учун қўлидан келганча ҳаракат қилиш намунасини кўрсатди. «Бу менинг қўлимдан келмайди», деб четда туришни «орсизлик» деб билди. Дарвоқе, Миракбар Хонтолишский ҳам Чўлпоннинг таънасини тўғри тушунган шекилли, Туркистон шаҳарларида саҳна асарлари намойиш қилиш билан бирга, сиёсий-ижтимоий ҳаётда ҳам фаол иштирок қилган. 1917 йил сентябр ойида Тошкентда Туркистон мусулмонларининг учинчи съезди бўлаётган пайтда Хонтолишский сўзга чиқиб, Эронда ғалла мўл, у ерда қанд етишмайди. Туркистонда эса, бунинг акси. Эрондан қанд эвазига ғалла олиб келишни ташкил этиш керак, деган таклиф билан чиққанини ўша давр газеталари ёзган. Мазкур йилнинг ноябр ойида Қўқонда Туркистон мухторияти эълон қилган ўлка мусулмонларининг тўртинчи фавқулодда съездига Самарқанддан Маҳмудхўжа Беҳбудий, Акобир Шоҳмансуров, Шамсиддин Иброҳимов ва Абдурауф Фитратлар қаторида бешинчи бўлиб Хонтолишский ҳам делегат этиб сайланганди. Демак, Миракбар Хонтолишский ҳам «орсизлик» қилишдан ор қилган кўринади.\n1917 йилнинг апрелида Туркистон мусулмонларининг съезди бўлиб ўтганди. Унда Туркистонга мухторият бериш масаласи қўзғалганда, айрим қардош халқлар вакиллари: «Сизлар мухторият олган билан, ҳозир уни бошқарадиган кадрларга эга эмассизлар», деганди. Шунда атоқли сиймо Маҳмудхўжа Беҳбудий сўзга чиқиб, бизда мухториятни бошқариш учун кадрлар етарли бўлмаса-да, унга ҳозир эришмасак, эртага кеч бўлади. Мухториятни бошқарадиган кадрларга келганда, уларни Волгабўйи, Кавказдаги қар-дошларимиз бериб туради. Ўзимизнинг кадрлар етарли бўлгунча улар ёрдам берадилар, деганди. Бу гаплар беҳудага айтилмаган. Мухторият, мустақиллик сингари нозик масалаларни юзага чиқариш учун курашга киришиларкан, энг аввало, қардош халқлар, қондош қавмларнинг мададига умид кўзлари тикилганди. Шу боис феврал тўнтаришидан сўнг туркистонликлар ҳуррият, озодликка эришиш йўлидаги ҳаракатларида баҳамжиҳат бўлиш, маслаҳатлашиш учун туркий қавмлар яшайдиган жойларга ҳайъатларини юборишни лозим деб билдилар. Ана шундай ҳайъат, фарғоналиклардан таркиб топган гуруҳ Кавказдаги биродарлари ҳузурига отланади. Самарқандда нашр этила бошлаган «Ҳуррият» газетасининг 1917 йил 15 август сонида мазкур ҳайъатнинг поездда кетаётиб ёзилган мухтасаргина мурожаати босилганди. Мурожаат юртдошларга йўлланган бўлиб, унга ҳайъат аъзоларидан Зуннунбой Қутлуғбоев, Фотиҳ Бахтиёр ва Абдулҳамид Сулаймонлар имзо чекканлар. Улар феврал тўнтаришидан кейинги вазиятни шундай баҳолашади: «Бахтимиз, тақдиримиз, ёзиш-ёзмишимиз қартага қўюладур. Ё ютуб, дунёда тинж ва ҳур яшайиш учун асослар қурармиз, ё ютулуб дунёда яна илгаригидай сиқилуб эзилишка маҳкум бўлурмиз. Мундай бир замонда сўнгғисидан қутулиш учун ҳар тарафда тарқалган «турк»ларнинг, «Турон» болаларининг бирлашишлари лозим. Шунинг учун Қофқозда биздан, Туркистонда Қофқоздан, Вўлғабўйидан бизда, биздан Вўлғабўйинда ҳайъатлар, вакиллар бўлушка керак. Бошқа тарафдагиларга ҳозир вақт номуносибдур». Шундан сўнг ҳайъат аъзолари у ерга боришдан кўзланган мақсадларини баён қилишган: «Ул ердаги турк қардошларимизга Туркистон туркийларининг иссиқ саломларини олуб борамиз, ўз аҳволимизни уларга баён қилуб, ёрдамчи ёшлардан, ишлайдургон кишилардан чақирамиз, уларнинг аҳволларини тегшируб, билуб, ўз ватандошларимизга баён қилурмиз, ҳарна бўлса ҳам бирлашдирамиз, мақсад бирлашишлик, турклик!» (Ҳайъат аъзолари юртдошларидан ўзларини моддий ва маънавий жиҳатдан қўллаб-қувватлашларини сўраган).\nБу ҳайъатда қанча киши ва улар кимлар бўлгани ҳозирча бизга маълум эмас. Лекин уларнинг эл учун, юртдошлар учун қўлларидан келганча ҳаракат қилганлари аниқ. Биргина факт. 1917 йилнинг 8 сентябрида Туркистон мусулмонларининг учинчи қурултойи иш бошлаганди. Абдулҳамид Сулаймон (Чўлпон) қурултойнинг иккинчи куни сўзга чиқиб шундай деганди: «Қофқоздан келдим. Онда (Шимолий Қофқозда) ғалла ниҳоятда кўб, қайда сотишни ҳам билмайдурлар. Аммо шул ерга яқинғина турғон Бокуда очлиқ ҳукм сурадур. Бунинг сабаби нақлиёт (транспорт – Б.Д.) ишларининг тартибсизлиги, темир йўлларнинг танглигидур. Йўқса, Русияда ошлиқ оз эмас, фақат тевишли ўринларға кўчирилмаганликдангина баъзи бир ўринда очлиқ давом этадур. Қофқозиёда ошлиққа қатъий баҳо қўюлғон йўқ. Оқ ноннинг қадоғи 6-7 оқчаға сотилур. Хулоса, нақлиёт иши бир тартибка қўюлғонда очлиқдан қутулиш мумкин» («Эл байроғи» газетаси, 1917 йил 28 сентябр. /Адабиётшунослигимизда шу пайтгача Чўлпон 1920 йилдагина Кавказ (Боку)га борган, деб ҳисоблаш мавжуд эди./).\nБу гапларни Чўлпон съезд озиқ-овқат масаласини муҳокама қилаётганда айтган. Дарвоқе, 1917 йилга келиб ўша пайтдаги Россиянинг кўпгина ҳудудларида очлик юзага келганди. Бу, аввало, чўзилиб кетган Жаҳон уруши сабабли бўлса, иккинчидан, мамлакатнинг талайгина ғаллакор минтақаларидаги қурғоқчилик туфайли эди. Очлик Туркистонда ҳам даҳшатли тус ола бошлагани ҳақида ўша давр матбуоти ёзган. Демак, ўз даврида Чўлпоннинг (ҳали йигирма ёшга ҳам тўлмаган) халқ бошига тушган оғир кул-фатни енгиллатишга интилгани ва бу йўлда зиммасига масъулиятли вазифаларни ола билгани кишини ҳайратга солади.\nКавказга борган ҳайъат нима ишларни амалга оширгани ҳақида ҳисобот қолмаган. Ҳар ҳолда, ўша даврда туркий қавмлар учун ҳам муштарак бўлган сиёсий-ижтимоий масалаларни кавказлик қардошлари билан муҳокама этган бўлиши табиий.\nЧўлпоннинг «Иш вақти – ишлаш вақти!» сарлавҳали мақоласидан сиёсий-ижтимоий вазият тақозоси билан шоир шеър ёзишини бирмунча қўйиб туриши керак, деганини ўқидик. Лекин… ҳар қалай, шоир шеър ёзишини ташлай олмас экан. Чўлпон Кавказга ҳайъат таркибида кетар экан, «Турк саломи» деган шеърини ёзган. Шеърнинг бошланғич қисми «Ҳуррият» газетасининг 1917 йилги 29 август сонида босилган. Таассуфки, унинг иккинчи қисми, «Ҳуррият» газетасининг 1918 йил 12 январ сонидаги эътирофича, таҳририятда йўқолиб қолган.\n1917 йил туркистонликлар учун ҳам йирик тарихий воқеаларга бой бўлган. Икки тўнтариш (феврал ва октабр), Туркистон мухториятининг эълон этилиши биргина йил учун кўпмасмикан? Бунга баҳо беришни «она тарих»нинг ўзига ҳавола қилиб қўя қолайлик… Чўлпон ушбу ўзгаришларнинг ҳар бирини ўта зийраклик билан кузатган. Фақат кузатибгина қолмаган, муносабатини билдирган, у ёки бу тарзда фаолият кўрсатган. Шу нуқтаи назардан қараганда, унинг Туркистон мухторияти эълон қилинишига муносабати, айниқса, бошқача бўлган. Буюк тарихий кун муносабати билан Қўқон аҳолисининг шодиёналари (митинглари)да халқнинг руҳини кучайтириш мақсадида шеърлар ўқиган, оташин нутқлар сўзлаган… Матбуотда Мухториятни сақлаб қолишга даъват этувчи чиқишлар қилган. Жумладан, «Ҳуррият» газетасининг 1918 йил 12 январ сонида «Онанинг жавоби» шеъри эълон қилинган.\n«Эл байроғи» газетасининг 1918 йил 26 январ сонида эса Чўлпоннинг «Умид сиздан! (Мухторият эълон этилди!)» сарлавҳали мақоласи босилади. Унда Туркистон мухториятини дўстлар ҳамда душманлар қандай кутиб олишгани ҳақида сўз юритилиб, «Дўстларимиз: «Муборак бўлсун, хайрлик натижаларини кўрингиз!» дедилар» дея уларнинг севинганларини билдирса, душманларнинг қандай ҳолга тушганини сал туманли тарзда англатади: «Энди болшевикларга келсак, — деб ёзади у, — уларнинг назарлари жуда очиқ ва қатъий: «Бизнинг сўзга унасанг унадинг, унамасанг – шоп! Бошларингда Красная гвардиянинг… қиличи кўпалакдай (капалакдай — Б.Д.) пирилдар… Хўбми – хўб, бўлмаса, Аллоҳу акбар!» Мана шундай ҳоллар умидсизлик уйғотади, деб ёзади муаллиф. Аммо… юртимизда шундай ижобий ҳодисалар ҳам бўляптики, улар кўнгилда умидлар уйғотади (айримларини санаб кўрсатади). «Булардан умид, булардан иймон, булардан руҳ кўрунадир. Булар бизнинг истиқболимизнинг, келадурғон йўлимизнинг чақириқлари, аломатлари, белгиларидир. Турклар, турк уруғлари, турк эллари инқирозга, йўқ бўлишга маҳкум эмаслар. Булар ўзларининг эски бешиклари бўлғон Туркистонда яна илгариги шавкат ва салтанатларини тиргизарлар… Туркистон номи бор вақтда Туркистон улуғдур, зўрдур, ул 100 миллиондан ортиқ кучга таянуб унинг кўксига қилич тиққани келганларга қачон-да бўлса:\n— Кет, маҳв бўлурсан! Яқинлама, кул бўлурсан! — дея ва дея олур. Айтингиз онангиз Туркистонга: «Ёв суққали келгач қиличини юрагингга, тут олдида, «Ол кўксуми, қалқонми керакдир?» деб…»\nАбдурауф Фитрат шеърларидаги руҳ билан Чўлпон мақоласидаги оҳанг яқин, бир-бирига чатишиб кетгандек. Бу табиий ҳол эди. Туркистоннинг виждонлари саналган Фитрат, Чўлпон сингари сиймолар унинг Мустақиллигини, Эркини ҳамма нарсадан юқори қўйганлар. Бу йўлдан жонлари фидо бўлса-да, қайтмасликларини чин дилдан изҳор этганлар. Дарвоқе, шундай бўлди ҳам. Уларнинг қутлуғ қонлари шу эзгу мақсадлари йўлида тўкилди.\n1991 йилга келиб чинакам мустақилликка эришдик. Мустақиллик кўплаб қадриятларимиз қатори уларнинг ҳам муборак номларини тиклади. Улар мустақиллигимиз туфайли тарихимизга қайтди.\n← Аввалги Аввалги Ҳусанбой Тожиматов. Сўз — инсон табиатининг ишвагар дилбари (2007)\nКейинги → Кейинги: Иброҳим Мирзаев. Адибнинг бир нутқи (2007)


Дунёни тасаввурсиз чизиб бўлмас\nТошкент Фотосуратлар уйида Ўзбекистон Бадиий ижодкорлар уюшмаси аъзоси, рангтасвирчи рассом Эркин Жўраев катологининг тақдимоти ҳамда “Тасаввур ва тасвир” номли шахсий кўргазмаси бўлиб ўтди.\nКўргазмада ижодкорнинг 60 яқин рангтасвир асари намойиш этилди.\nЭркин Жўраев 1960 йилда Бухоро вилоятининг Пешку туманида туғилган. У П.Беньков номидаги Республика рассомлик билим юртини тугатган. 1993 йилдан буён Ўзбекистон Бадиий академияси, ижодкорлар уюшмаси аъзоси. Рассомнинг асарлари Ўзбекистон, Қозоғистон ва Туркиянинг музейлари ҳамда Хитой, Россия, Франция, Германия, АҚШ, Япония, Англия, Покистон, Польша, Сербия, Корея сингари давлатларда шахсий коллекцияларда сақланади.\nКўргазма экспозициясида намойиш этилган асарларни кузатаркансиз, улар туркум ёки алоҳида асар бўладими, барчасига тегишли бўлган қандайдир унсур, ҳолат, шакл ва мавзуларга дуч келасиз. Рассом асарлари мавзу ва композицияси жиҳатдан мутаносиб, бироқ ўта мураккаб қурилмага эга.\nКомпозиция ва ранглар ечими бир-бирини таъкидлаб, бир-бирига уйғунлашиб кетган. Асарларни узоқ вақт мобайнида кузатсангиз, уларда Шарқ ва Ғарб уйғунлигини, яъни шарқона мавзу ғарбона ечимга мувофиқлаштирилганлигининг гувоҳи бўласиз.\nЭркин Жўраев асарлари мавзусига кўра шарқона хусусият касб этади. Унинг асарларида фалсафий-эстетик, ижтимоий-маиший, тарихий-этнографик мавзулар турли рамзлар, атрибутлар, шакллар, ранглар орқали талқин этилади. Шунингдек, уларнинг моҳияти шарқ фалсафаси асосида очиб берилади.\nГулноза Бобоева, Ойбек Пардаев(сурат), ЎзА


ҚУЙИ БЎҒИН ЕТАКЧИСИ - Ўзбекистон овози газетаси\nҚУЙИ БЎҒИН ЕТАКЧИСИ\nбилимли, ташкилотчи ва албатта фидойи бўлиши керак\nБугунги кунда Ўзбекистон ХДП Хоразм вилоят Кенгашида 720 бошланғич партия ташкилоти фаолият олиб бормоқда. Партия сафидаги жами аъзолар 32455 нафар бўлиб, шундан 14512 нафарини хотин-қизлар ва 7983 нафарини ёшлар ташкил этади.\nУшбу кўрсаткичларни ўтган йилнинг шу даври билан солиштирсак, сафимиз қўпроқ ёшлар ҳисобидан кенгайиб бораётганига гувоҳ бўламиз. Бунда партиямизнинг «Ёш сиёсатчи» ва «Ўзбекистон ХДПнинг энг фаол аёли» кўрик-танловларининг аҳамияти юқори бўлмоқда. Чунки мазкур тадбирларнинг дастлабки босқичлари қуйи бўғиндан бошланади.\nШунингдек, бошланғич партия ташкилотлари фаолиятини кучайтиришга қаратилган сиёсий ўқувлар ҳам мунтазам равишда ўтказиб келинмоқда. Жумладан, жорий йилнинг биринчи ярмида 186 ўқув ўтказилиб, уларда 5740 нафардан зиёд етакчи ва фаоллар ўз билимини оширди. Ушбу ўқувлар партиянинг дастурий мақсадларини тарғиб қилишда етакчиларининг сиёсий фаоллигини ошириб, ислоҳотларга муносиб баҳо бериш қобилиятини ривожлантирмоқда.\nШу ўринда айтиш мумкинки, бошланғич ташкилот етакчиларига кенг имконият берилган. Улар бевосита депутатлар билан ҳамкорликда асосий эътиборни ҳудудларда ечимини кутаётган масалаларга қаратиши лозим.\nБошланғич ташкилотлар билан ишлашни яхшилаш мақсадида замонавий ахборот технологиялари, яъни интернетдан самарали фойдаланишга ҳаракат қиляпмиз. Бу борада бошланғич ташкилотлар учун яратилган махсус сайтни такомиллаштириш ишлари олиб борилмоқда. Унда ҳар бир қуйи бўғин, уларнинг аъзолари ҳақидаги маълумот суратлари билан бирга жойлаштирилади. Шу билан бирга, партияга аъзо бўлишни истаганлар интернет орқали саволларига жавоб олиши, мурожаатларни амалга ошириши мумкин бўлади. Бу тизим фаолиятимизда ўзига хос қулайликлар яратишига ишонаман.\nҲеч ким бошланғич партия ташкилотига шунчаки келиб-кетиши керак эмас. Шунинг учун қуйи ташкилотлар хонасида сиёсий адабиётлардан лавҳалар ташкил этганмиз. Барча ўтказилаётган тадбир, сиёсий ўқув, фуқаролардан тушаётган мурожаат баённомасини йиғиб борамиз. Бу ишларга фаол ёшлар, хотин-қизлар жалб қилинади. Аҳолининг сиёсий-ҳуқуқий саводхонлигини ошириш, уларни ўйлантираётган масалаларни чуқурроқ ўрганишда ишимизга бўлган муносабат муҳим ўрин тутади. Ўйлайманки, бошланғич ташкилот хонасида аъзолар ҳақидаги маълумот, партиямиз ғоя ва мақсадларини акс эттирувчи лавҳалар бўлса, одамларнинг эътиборини тортади, ишончини оширади.\nОйнинг ҳар пайшанбасида фуқаролар мурожаатларини қабул қиламиз ва депутатлар билан бирга уларни ҳал этиб борамиз. Охирги пайшанбада эса сиёсий ўқув ташкил этилади. Унда қонунчилигимизга оид ўзгаришлар, сиёсий партия ва унинг аъзолари зиммасига юклатилган вазифалар тушунтирилади.\nҲар ойда туманлардаги бошланғич ташкилотларнинг иккитаси тарғибот-ташвиқот воситалари билан таъминлаб борилмоқда. Бу ишлар бошланғич ташкилотлар фаолиятини кучайтиришга хизмат қилмоқда.\nШу ўринда алоҳида таъкидлаш керакки, қуйи бўғин фаолияти қандай бўлиши етакчининг билими, ташкилотчилиги ва албатта фидойилигига боғлиқ. Бизнинг вазифамиз эса уларни ҳар томонлама қўллаб-қувватлаш, амалий ёрдам кўрсатишдан иборат.\nЎзХДП Хоразм вилоят Кенгаши бошланғич партия ташкилотлар билан ишлаш сектори мудири.


Собиқ қуллар учун ëрдам маркази очилди\n04 декабр 2020, Тошкент вақти: 11:01\nҚулликка сотилган ўзбек эркаклари асосан қурилишлардаги қора меҳнатга жалб этилса¸ аëллар фоҳишаликка мажбур қилинмоқдалар.\nЖорий йилнинг 5 ноябр куни Ўзбекистон президенти Ислом Каримов Тошкентда одам савдосидан жабр кўрганлар учун реабилитация маркази ташкил қилиш ҳақидаги фармонга имзо чекди.\nМарказ одам савдоси қурбонларига ҳар томонлама ёрдам беради\nОдам савдосидан жабр кўрган фуқаролар учун реабилитация маркази Ўзбекистон меҳнат ва аҳолини ижтимоий ҳимоя қилиш вазирлиги қошида ташкил қилинади. Вазирлик ходимлари мазкур марказнинг фойдали томонлари кўплигини таъкидлайдилар:\n- Марказнинг асосий фаолияти четдан жабр кўриб келган одамларга (масалан, улар четга бориб ўзини пулини ола олмаган бўлишлари мумкин ëки ўша ерда қулликда ушлаб турилган бўлиши мумкин) ҳар томонлама тиббий, маънавий ва ижтимоий ëрдам бериш, - деди вазирлик ходимларидан бири.\nПул ишлаш ниятида бирор жойга бориб асоратга тушган ва кейинчалик Ўзбекистонга қайтган фуқаро айни марказда 30 кун давомида даволаниши мумкин. Бу каби фуқаролар вақтинчалик турар-жой, озиқ-овқат ва бошқа заруратлар билан бепул таъминланади. Эҳтиёж бўлган тақдирда, яъни фуқаронинг ҳаётига ёки соғлигига хавф бўладиган бўлса, у 90 кунгача марказда қолиш имконига эга бўлади.\nЛекин марказ одам савдосидан жабр кўрган барча фуқароларга ҳам кўмак бера олмайдиган кўринади. Маълум бўлишича, марказ 30 ўринга мўлжалланган. Жабр кўрган фуқаролар сони эса бундан бир неча баробар кўп. Ўзбекистон бош прокуратураси тарқатган маълумотга кўра, жорий йилнинг ўтган тўққиз ойи мобайнида бир ярим мингга яқин ўзбекистонлик одам савдоси қурбони бўлган.\n“Ундан кўра одамларни иш билан таъминламайдими?”\n“Ўзбекистон инсон ҳуқуқлари ташаббус гуруҳи” раҳбари Суръат Икромов одам савдоси бўйича турли хил марказлар ташкил қилгандан кўра, одамларнинг четга чиқишини тўхтатиш учун мамлакатнинг ўзида ишчи ўринларини қўпайтириб, ишсизликка барҳам бериш даркор, деб ҳисоблайди.\n- Бунақа марказнинг очилишини мен Ўзбекистонда мозорлар очилишига ўхшатаяпман. Яъни аҳвол ëмон бўлгандан кейин одамлар касал бўлади, ўлади, мозор керак. Реабилитация марказлари энди очилаяпти одам савдоси бўйича. Очиғини айтганда, менинг фикримча, самарали бўлмайди. Негаки, бунинг ўзи бўладиган нарса эмас. Унинг олдини олишга ҳаракат қилган яхши. Реабилитация марказига пул ажратиб, уни кўпайтиргандан кўра, иш жойларини кўпайтириш керак. Одамлар нима учун кетаяпти? Одамларни олиб кетиб, уларни шу ëқда сотиб келишаяпти. Шунинг учун энг яхшиси ҳукумат иш жойларини кўпайтирса, яхши бўларди, - деди ҳуқуқ ҳимоячиси.\nҚул сифатида сотилган сони кўпайиб бормоқда\nКейинги пайтларда ўзбек мардикорларининг қул ўрнида сотиб юборилиши, меҳнат қилиб иш ҳақини ололмаслиги каби нохуш воқеалар кун сайин кўпайиб бораётгани кузатилади.\nЎзбекистон Бош прокуратурасининг нашри бўлган “Ҳуқуқ” газетасининг ёзишича, биргина Жиззах вилоятида жорий йилнинг саккиз ойи мобайнида одам савдоси билан боғлиқ 17 ҳолат аниқланиб, улар юзасидан ҳозиргача ўн учта жиноят иши қўзғатилган. Яқинда жиззахлик 20 нафар эркак Қозоғистонга бориб, қуллик нималигини ўз бошларидан кечириб қайтишди.\nЖиззахнинг Зарбдор шаҳарчасида яшовчи Ўрол ака 2000 АҚШ доллари миқдорида меҳнат ҳақларини олишмаган бўлса-да, қулликдан қутулганига шукур қилади.\n- Иқтисодий жиҳатдан қийналганимиз учун берилган катта ваъдаларга ишониб борган эдик. Бола-чақамизга кийим қиламиз, ғалла сотиб олишга пул қиламиз, деб борган эдик. Бизга уч маҳал иссиқ овқат ваъда қилинган эди. Нонсиз, овқатсиз ишлатиб, ошқозон касалига дучор бўлиб келдик. Макарондан бошқа нарса еганимиз йўқ. Роса дўппослашарди. “Қочиб кетадиган бўлсанг, ўлигингни Ўзбекистондан келиб ҳеч ким олиб кета олмайди”, деган гапларни айтишган. Кечқурунлари қозоқлар билан гуруҳ бўлиб келиб тепкилаб кетишарди, - деди Ўрол ака.


Ислом умматининг буюк денгиз Барбароссалари — XUTBA.UZ\n09 07 2021 - 7:51 / - Мақола\nЎзи мусулмон асли насаби албан бўлмиш денгиз саркадасининг шуҳрати Ўрта денгиз соҳилида тарқалган даврдан бошланади. Исро ва Меърож кечасида туғилган чақалоққа отаси Уруж дея исм қўяди. Ушбу денгиз саркардасининг шуҳрат қозонишига Тунис соҳилидан Андалусия томон денгиз сафарига чиқиб, маҳаллий аҳолини испан инквизициясидан халос қилгани сабаб бўлди. Европа аҳолиси ичида албан миллатига мансуб шахс ҳақида, денгизда даҳшатли шарпадай сузадиган, ҳеч ким уддалай олмаётган мусулмон денгизчи томонидан намоён этилган кўпдан-кўп жасоратлари тўғрисида миш-миш гаплар оғиздан-оғизга ўтиб тарқади. Инквизиция қийноқларидан халос бўлган андалусияликлар эса ниҳоятда ҳурмат қилишганидан унга Уруж Ота дея ном бериб, шу тарзда ўз миннатдорликларини ифода қилишди. Итальянлар Уруж отага «малла соқол киши» маъносини англатадиган Барбаросса деган ном беришди. Голливуд фильмларининг бош қаҳрамонларидан бири бўлган ўша қароқчи малла соқол бўлишининг сабаби ҳам шунда бўлса, ажаб эмас. Афсуски, тарихни пухта ўрганиб олган дин душманлари биз мусулмонларга тузоқ қўйиб чиққан ва биз ўша тузоқларга илиниб бораверганмиз. Оқибатда, ўз тарихимиз ва асл қаҳрамонларимизни унутиб, табиийки, жаҳолат ва қолоқлик чангалида қолганмиз. Агар сиз ушбу хулосани фитна назариясига муккасидан кетган ёзувчининг фантазиясига ўхшатган бўлсангиз, Голливуд кино марказида тасвирга туширилган қароқчилар ҳақидаги фильмларни томоша қиладиган ҳар қандай кишидан кинофильмлар, бадиий асарлар ва ҳатто болалар учун мўлжалланган мультфильмларда учрайдиган машҳур қароқчининг исмини сўранг. Ва ўша киши узоқ ўйланиб ўтирмай, малла соқолли, бир кўзидан айрилган, бир қўли чопилган, Барбаросса исмли ёғоч оёқли қароқчи «Кариб денгизи қароқчилари» фильмининг бош қаҳрамонларидан бири эканини айтади. Биздан сир тутишга ҳаракат қилинаётган ҳақиқат эса аслида қўрқинчли ҳолда тасвирланаётган Барбаросса ор номусли, яхши хислатларга тўлиб-тошган, етакчилик сифатлари ривожланган кучли шахс, бани башар тарихида кам учрайдиган қаҳрамонлардан биридир. У бизга кўрсатилаётгандай қонга ташна қароқчи эмас, аксинча, Ислом умматининг Аллоҳ йўлида курашган буюк зотларидан бири, минглаб бегуноҳларнинг ҳаётини асраб қолган денгиз саркардаси бўлган.\nАка-ука Барбароссалар ҳақидаги ривоятлар «тарихга тажовуз» назариясининг маъносини тушунтириш давомида тилга олиб ўтилган ҳолатларни тасдиқлайди. Бундай назария усулларидан бири тарихда уммат қаҳрамонларининг исмларини мутлақо тилга олмай, хотирамиздан батамом ўчириб ташлашдир. Бироқ ушбу назариянинг яна бир жирканч, ифлос усули борки, унда Ислом уммати қаҳрамонлари халқаро жиноятчилар ва ақли ноқис уламоларга айлантирилади. Бундай усулдан кўзланган мақсад сизу бизни эргашиш учун танлаш мумкин бўлган қаҳрамонларимиздан маҳрум қилиш, орамизда Ислом уммати фақат жиноятчилару ақли ноқисларни, нари борса Синдбанд, Алоуддин, ва ўзига тегишли бўлмаган мулкка эга чиқиб олган Али Боболарнигина тарбиялаш мумкин деган фикр қарор топишига эришишдир.\nУружга Ўрта денгизидаги сафари давомида ҳамиша Хизир исмли акаси ҳамроҳлик қилган. Хизир эса тарихда Хайриддин Барбаросса номи ила танилган. Бу иккала ака-ука Ўрта денгизда флотилия тузиб, Шимолий Африка шаҳарларида ёвузлик қилаётган салиб юришчиларининг кемаларига ҳамла қилишади. Шундан сўнг Андалусиядаги мусулмонлар билан яҳудийларни католиклар инквизициясидан халос қилиш мақсадида Испания қирғоғи томон йўл олишади. Ака-ука Барбароссалар яқин келаётганини эшитиб салиб юришчилари даҳшатдан қалтираб қолишган. Денгиз жангларида ака-укалар намоён этган жасорат намуналари ҳақидаги хабарлар султон Салим биринчига ҳам етиб борган. Халифа ака-укага хайрихоҳлик билдириб, амалда қўллаб-қувватлади. Бироқ Шимолий Африкадаги ҳукмронлардан бири душманга сотилиб, Жазоирдаги Уруж яшайдиган Тлемсен шаҳрини қамал қилишда босқинчиларга ёрдам беради. Довюрак денгиз саркардаси Уруж ва унин турклар ҳамда жазоирликлардан иборат қўшини душманга таслим бўлиш таклифини рад этади. Улар Аллоҳнинг даргоҳига қочаётган ҳолатда эмас, олға интилганча боришни афзал кўришди. Муқаддам ўтган Аллоҳ йўлидаги жанглардан бирида Уруж бир қўлидан айрилган ҳолда ғазаб-ла жанг қилади. Денгиз саркардаси Уружнинг шахсан ўзи билан жанг қилаётган испанлар уни қўлдан чиқариб юбормаслик учун бутун бошли бўлинмаси билан уни ўраб олишади. Душманлар қиличлари билан уни роса чопишади, беҳол йиқилганидан сўнгина яқин боришга журъат этиб, танасини бурдалашади. Ислом уммати қаҳрамони Уруж Барбаросса қўрқоқлар қўлидан қочаётган ҳолатда эмас, олға интилганча ўлим топди. Уружнинг кейинги ҳолати ҳам ачинарли аҳволда бўлди. Бироқ унинг ўлимидан кейин Ислом байроғини унинг акаси Хайриддин Барбаросса давом эттирди. У Усмонийлар халифалигининг қўшинлари билан бирга Жазоирни озод қилди. Кейинчалик Хайриддин Барбаросса қўмондонлиги остида 122 та кема ва уларнинг бортидаги 22 мингдан иборат аскар мужоҳидлар билан ҳижрий 945 йили жумодул аввалнинг 4 санасида, яъни милодий 1538 йил 28 сентябрь куни Превеза шаҳри яқинидаги ҳавзада 600 та кема ва унинг бортларида олтмиш минг жангчидан иборат Андреа Дориа қўмондонлиги остидаги қўшин билан катта жанг қилади. Ушбу санани эслаб қолинг, чунки Ислом тарихидаги энг йирик денгиз муҳорабаси — Превезадаги жангдир. Уруш жараёни беш соатга ҳам бормаган. Афсонавий қўмондон Андреа Дориа деганлари эса жанг майдонидан қўрқоқларча қочиб кетган. Шу тариқа Хайриддин Барбаросса христианларнинг йирик иттифоқини янчиб ташлаб, Усмонийлар халифалигига улкан зафар келтирди. Мусулмонларнинг шавкатли ғалабасидан сўнг, жамики христиан давлатларида даҳшат ва қўрқув муҳити қарор топди. Ушбу ғалаба нашидаси Ислом оламида ҳам тез тарқалиб, Макка, Мадина, Қуддус, Бомбей, Дамашқ, Қоҳира, Самарқанд каби кўплаб исломий шаҳарларнинг минораларида «Аллоҳу Акбар» такбири янгради.\nТарихимизга тажовуз қилаётганларнинг шу кунгача денгиз қароқчиси ҳисоблаган Барбаросса исми олдидаги қўрқуви энди бизни ажаблантирмасин. Зеро, ўз замонида дин душманларининг машҳур денгиз саркардаларини ушбу Ислом уммати қаҳрамонларининг шунчаки тилга олиб ўтилган исмининг ўзи даҳшатга солар эди.\nАллоҳ таоло бу икки денгиз мусулмон саркардаларини Ўзи раҳматига олсин!\n«Ислом уматининг 100 буюк шахси» асари асосида\nҲадис ва Ҳаёт китобидан савол жавоблар (6-дарс)


ГОЛЛАНДИЯЛИК ТАДҚИҚОТЧИЛАР БУХОРОДА | Buxoro yoshlari gazetasi\nКеча Бухорога “101” лойиҳаси тадқиқотчиси, журналист, “Шон-шараф майдони” жамғармаси директори Remko Reiding ҳамда мазкур жамғарма ходимлари Alex Engbers, Ruud van Heel, Caroline Schouwлар ташриф буюрди. Бу ҳақда Бухоро вилоят давлат Архиви маълум қилди.\nМеҳмонлар Бухоро ёшлар марказида бўлиб, вилоят архив идоралари ходимлари, ФХДЁ бўлимлари ҳамда вилоят маҳаллалар кенгаши вакиллари билан учрашди. Бунда Голландиянинг Амерсфорт шаҳарчаси яқинидаги қабристонда Иккинчи жаҳон уруши йилларида асирга олиниб, ваҳшиёна қийноқларга солинган, қурбон бўлган ва дафн этилган 865 нафар собиқ Иттифоқ жангчилари орасида 101 нафар ўзбеклар ҳам борлиги хусусида сўз борди. 101 нафар ўзбекистонлик жангчи ҳақида маълумот тўплаш юзасидан амалий ишлар бажарилиши борасида фикрлашиб олинди.\n“Аскарлар қатл этилган жойда “Monument Koedriest” номли махсус ёдгорлик ўрнатилган. Ҳар йили Амерсфорт шаҳри яқинидаги ўрмонда жойлашган бу қабристонга голландлар тўпланишади, шамлар ёқишади. Улар қаҳрамонлар. Ўз жасорат ва матонати билан голландлар қалбидан жой олган собиқ жангчилар. Бу ҳақда ўз асаримда ҳам ёзганман. Бироқ, мақсад бошқа, мана шу 101 нафар ўзбек жангчиси ҳақида маълумотлар тўплаш, улар хотирасини янада абадийлаштириш учун саъй-ҳаракатдан тўхтамаслик”,-дейди Remko Reiding.\nТашриф давомида меҳмонлар Бухоронинг муқаддас қадамжоларини ҳам зиёрат қилишди.\nМаълумот ўрнида: Голландиялик тадқиқотчи ва журналист Remko Reiding узоқ йиллик тадқиқоти давомида Иккинчи жаҳон урушида фашистлар томонидан ваҳшиёна қийноқлар билан қурбон этилган 101 нафар ўзбек жангчиси ҳақида “101” номли асар яратган.\nПредыдущая записьБухорода қидирувда бўлган жиноятчи ушландиСледующая запись“БУХОРО ШАҲРИ КУНИ” ва “”БУХОРО ҲУНАРМАНДЛАРИ” СИЗНИ ЧОРЛАЙДИ!


17 апрел 2021, Тошкент вақти: 10:52\n5 март куни Жиноят ишлари бўйича Тошкент шаҳар Сергели тумани суди судьяси Баҳодир Юсупов раислигида тадбиркор ака-укалар Ойбек ва Элдор Миралиевлар устидан ўтаётган суд жараёнининг навбатдаги мажлиси бўлиб ўтди. Суд мажлисида жабрланувчилар кўрсатма берди. Улар орасида таниқли тадбиркор Ғафур Раҳимовнинг хотини, 3 миллион АҚШ долларини судланувчиларга бой берганини иддао қилаётган Лола Раҳимова ҳам бор.\nАка-ука тадбиркорларнинг алоҳида кўрилаётган жиноят ишлари судья Юсуповнинг ажрими билан ўтган суд мажлисида мазмунан кўриб чиқиш учун бириктирилган эди.\nСуд ишида жабрланувчи сифатида ўтган тадбиркор Алишер Ғиёсов судланувчи Ойбек Миралиевнинг 2011-12 йиллардаги бизнес ҳамкори бўлган ва Болтиқбўйи мамлакатларидан парранда учун шрот маҳсулотлари олиб келишга 950 000 АҚШ доллари миқдорида сармоя киритган.\n“Ойбек билан дўст эдик. Унга 950 000 АҚШ доллари бердим, аммо у бизнесда банкротга учради ва пулга куйдик. Менга қарзи эвазига корхоналарини таклиф қилди, олмадим. Ўтган йилнинг сентябри ва бу йил суд олдидан қарзларини тўлиқ узди ва унга даъвоим йўқ. Аммо Бош прокуратура терговчиси Умаров мени ҳам негадир жабрланувчига айлантирди” деди Алишер Ғиёсов суд мажлисида.\nАлишер Ғиёсов суд ҳайъатига судланувчиларга нисбатан ҳеч қандай даъвоси йўқлиги борасида ариза тақдим этди.\nЖиноят ишининг номдор жабрланувчиси\nМуқаддам Ўзбекистон Ички ишлар вазирлиги томонидан 9 марта жиноят таркиби мавжуд эмаслиги сабаби билан ёпилган жиноят ишининг қўзғатилишига тадбиркор Лола Раҳимованинг Ўзбекистон Бош прокуратурасига берган аризаси ва тергов даврида унинг эри Ғафур Раҳимовнинг кўрсатмалари асос бўлган.\nБир пайтнинг ўзида 1991 йилдан бери ҳам Россия Федерацияси, ҳам Ўзбекистон фуқароси эканини суд мажлисида айтган Лола Раҳимованинг судланувчиларга нисбатан даъвоси 3 миллион АҚШ долларига тенгдир.\nАйбловга кўра, даъво предмети бўлган 200 минг АҚШ долларига харид қилинган “Mercedes-Benz Maybach” автомобили ва Раҳимовага тегишли 2,8 миллион АҚШ долларилик “Sanoatqurilishindustriya” ширкати гўё унинг ишончини суиистеъмол қилиш билан ака-укалар томонидан ўзлаштирилган.\n“Ўзбекистон Республикаси МХХ томонидан ўта оғир жиноятларда айбланиб, 2013 йилда халқаро қидирувга берилганимиздан сўнг Россияда пулга муҳтож бўлиб қолдим. Сўнг Миралиев Ойбекка Европа кредит банкидан Москванинг Ленинский проспектидаги уйимни гаровга қўйиб, 2 миллион АҚШ доллари миқдорида кредит олишга ишончнома бердим.\nКредит 3 ойда қопланган, аммо унинг пенясими, нимаси учундир мени Дубай аэропортининг паспорт назоратида 2019 йили ушлаб қолишди. Шунда Европа кредит банкидан олинган кредитнинг тўла қопланмаганини билдим. Қолаверса, 2019 йилнинг февралида оилам учун олинган 4 машинанинг бири “Mercedes-Benz Maybach” ана шу кредит эвазига харид қилинган” деди Раҳимова.\nРаҳимовларга қарши мудофаа\nСудланувчи тадбиркорларнинг ҳимоя томони судда жабрланувчига саволлар билан мурожаат қилди. Хусусан, “Европа кредит банкидан олинган кредит маблағи, унинг шартлари ва унда назарда тутилган бизнес қоидалар билан танишмисиз”, қабилидаги саволларга Раҳимова “Ҳа” деб жавоб берди, аммо молиявий ҳужжатлар тафсилини тушунтириб бера олмади.\nУнинг кўрсатмаларига изоҳ берган судланувчи Ойбек Миралиевга кўра, Раҳимова бу ҳужжатларни кўрган эмас, бу ишларнинг барчаси унинг эри Ғафур Раҳимов иштирокида амалга оширилган.\n“Кредит маблағи 3 ойнинг ичидаёқ тўлиқ банкка қайтарилган, бу борада барча ҳужжатлар, банкнинг расмий маълумотномаси ҳам бор. Адвокатларим судга бу борадаги барча ёзишмалар, мулоқотларимизнинг аудио нусхаларини тақдим этишади” деди Ойбек Миралиев.\nЖиноят иши материалларидаги Европа кредит банки молиявий ҳужжатларининг лойиҳа қисмида кредит эвазига машина харид қилиш ҳақида бирор гап мавжуд эмас, дейишмоқда судланувчиларнинг ҳимоя тарафи. Уларнинг иддаосига кўра, гўё номдор жабрланувчиларнинг саъй-ҳаракатлари билан Бош прокуратура бу жиноят ишини яратган.


Сурхондарё вилояти ҳокими Тўра Боболовнинг воҳа аҳолисига байрам табриги — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/O`zbekiston/Сурхондарё вилояти ҳокими Тўра Боболовнинг воҳа аҳолисига байрам табриги\nАвваламбор, Сизларни энг улуғ, энг азиз айёмимиз – мамлакатимиз мустақиллигининг 30 йиллиги байрами билан чин қалбимдан самимий муборакбод этаман!\nБуюк ипак йўли чорраҳасида жойлашган, қадим-қадимдан илму-маърифат, маънавият ва маданият бешиги бўлиб келган, азиз авлиёлар юрти — Сурхон воҳаси мустақиллик йилларида янада гўзал ва обод масканга айланди, янгича сайқал топди.\nБугун мамлакатимизда ҳурматли Президентимиз раҳнамолигида амалга оширилаётган кенг кўламли ислоҳотлар Сурхондарёда ҳам ўз самарасини бериб, воҳадошларимиз ҳаётида рўй бераётган ўзгариш ва янгиланишлардан беҳад мамнунлик ва фарзандлари камолидан бахтиёрлик туйғуси билан яшамоқда.\nМамлакатимизда олиб борилаётган ислоҳотларни амалга оширишга салмоқли ҳисса қўшаётган, Янги Ўзбекистонни барпо этишда бошқаларга ўрнак бўлаётган бир гуруҳ фидойи турли соҳа вакиллари давлатимизнинг юксак орден ва медаллари, кўкрак нишонлари билан мукофотланди.\nХусусан, вилоятимиздан 55 нафар воҳадошимиз юксак орден ва медалларга, 2 минг 258 нафари “Мустақилликнинг 30 йиллиги” эсдалик нишонига сазовор бўлди.\nУлар сафида “Эл-юрт ҳурмати” орденига сазовар бўлган Денов тумани нуронийлар жамоатчилик кенгаши фаоли Яззон Худайқулов, “Меҳнат шуҳрати” ордени билан мукофотланган Шеробод туманидаги шахсий томорқа ер эгаси Абдирахмон Каримов ҳамда Сариосиё туманидаги “Боғу бўстон” фермер хўжалиги бошлиғи Носирхон Тўрақулов каби фидойи, ташаббускор воҳадошларимиз бор.\nФурсатдан фойдаланиб, давлатимизнинг унвон, орден ва медалларига сазовар бўлган барча юртдошларимизни юксак мукофот билан самимий табриклаймиз.\nАгар ўтган даврга назар ташлайдиган бўлсак, айниқса, 2016-2021 йилларда вилоятни ижтимоий-иқтисодий ривожлантириб, одамларнинг турмуш даражасини ошириш янги босқичда юксалаётганини кўрамиз.\nВилоятнинг ялпи ҳудудий маҳсулоти ҳажми, қишлоқ хўжалиги, саноат, қурилиш-пудрат ишлари, савдо ва хизмат кўрсатиш соҳалари сезиларли даражада ўсди.\nЖумладан, 2016 йилга нисбатан саноат корхоналари 3 баробарга ва ишлаб чиқарилган маҳсулот ҳажми 2,5 баробарга ошиб, 5,5 трлн. сўмлик саноат маҳсулотлари ишлаб чиқарилди.\nБиргина текстиль ва тўқимачилик саноатини оладиган бўлсак, сўнгги йилларда катта ўзгаришлар юз берди.\nМасалан, яқин йилларда машаққатли меҳнатимиз эвазига етиштирилган пахтанинг бор-йўғи 11 фоизи воҳада қайта ишланган бўлса, бугун 100 фоиз пахта хом ашёси вилоятда қайта ишланмоқда.\nТайёр қурилиш материаллари ишлаб чиқариш тубдан ривожланмоқда. Хусусан, сўнгги йилларда цемент, гипс, гипсокартон, пардозбоп тошлар, керамзит ва бошқа қўплаб янги турдаги маҳсулотларни ишлаб чиқариш йўлга қўйилди.\nТадбиркорликни ривожлантириш учун берилаётган имконият ва имтиёзлар кичик бизнес субъектлари сонини 2,5 баробар кўпайтирди.\nТадбиркорлик субъектларини қўллаб-қувватлаш учун кредит ажратиш 2016 йилга нисбатан 3,5 баробарга ошиб, 2,6 трлн сўмни ташкил этди.\nОилавий тадбиркорликни ривожлантириш учун кейинги 3 йилда 1,2 трлн. сўм имтиёзли кредит ажратилди. Жорий йилнинг ўтган даврида 650 млрд сўм маблағ берилган бўлса, йил якунигача 1 трлн. сўмга етказилади.\nСўнгги 4 йилда вилоятда 8,3 трлн сўмлик 2 300 та инвестиция лойиҳаси амалга оширилиб, 21 минг янги иш ўрни яратилди. Жорий йилда ҳам 4,8 трлн. сўмлик 1083 та инвестиция лойиҳаси ишга туширилиб, 11,7 минг янги иш ўрни яратилади.\nЯлпи ҳудудий маҳсулот ҳажми 2016 йилга нисбатан 2 баробарга ошиб, 26 трлн. сўмга, экспорт ҳажми 2 баробарга ошиб, йил якуни билан 300 млн долларга етказилади.\nҲаммамиз биламизки, яқин йилларда ҳам вилоятда сув, газ, электр таъминотида катта муаммолар мавжуд эди. Электр энергияси кунига бир неча бор ўчиб, айрим қишлоқлар 16-20 соатлаб энергиясиз қолар эди. Бу масаланинг ечимини топиш учун сўнгги 5 йилда электр тизимида 2 минг км янги электр тармоқлари тортилди. 1000 дан зиёд янги трансформатор ва 3 та подстанция қурилиб, электр энергияси таъминотида анча муаммолар ечилди.\nБу масалани ҳал этишга кўмаклашиш учун вилоятимизда бу йил хаёлимизга келмаган яна бир йирик лойиҳага қўл урилди.\nПрезидентимиз жорий йил 1-2 июнь кунлари вилоятимизга ташрифи чоғида Шеробод туманида қиймати 260 млн. долларлик қуввати 457 мегаватт бўлган қуёш фотоэлектр станцияси қурилишига таъмал тошини қўйиб берди.\nИчимлик сув таъминотини яхшилаш учун 169 та маҳаллалар марказлашган ичимлик суви билан таъминланди, 1170 км янги сув кувурлари тортилди. Натижада марказлашган сув таъминоти 42,9 фоиздан қарийб 54 фоизга кўтарилди.\nДавлатимиз раҳбари шу йил 1-2 июнь кунлари вилоятга ташрифи чоғида жорий йилда ичимлик сув таьминотини яхшилаш учун 100 млрд.сўм маблағ ажратди. Шунингдек, бошқа ижтимоий соҳа обьектлари учун қўшимча 200 миллиард сўм маблағ берилди. Бунинг натижасида 57 та ижтимоий соҳа объектини барпо этиш имконияти яратилди.\nБундан ташқари, “Тўпаланг” сув омборидан тоза сув етказиб бериш учун 138 миллион долларлик лойиҳани амалга ошириш вазифаси қўйилди. Бу лойиҳа вилоятда 1,7 миллион аҳолининг экологик тоза ичимлик сув масаласини тўлиқ ҳал этади.\nАҳолини уй-жой билан таъминлаш ва яшаш тарзини яхшилаш ҳам давлатимиз белгилаб олган сиёсатнинг устувор йўналишига айланди.\nУй-жойлар сони сўнгги 5 йилда 1,6 барабар ортди. Умумий фойдаланишдаги уй-жойлар 178 минг тага кўпайди (2020 йил 479 минг та, 2016 йил 301 минг та бўлган). Эҳтиёжманд оилалар 7 621 та намунавий лойиҳалар асосида қурилган арзонлаштирилган уй-жой билан таъминланди.\nМустақиллик миллий қадриятларимизни тиклаш ва ўзлигимизни англаб олишда буюк неъмат бўлди.\nАйни пайтда кундалик ҳаётимизга камбағалликни қисқартириш, “Темир дафтар”, “Аёллар ва Ёшлар” дафтари, деган ибораларнинг кириб келиши ва шу орқали кўплаб ватандошларимизнинг турмуш даражаси яхшиланаётгани ҳам истиқлолнинг буюк иноятидир. “Хонадонбай”, “маҳаллабай”, “корхонабай” сингари янгича усулда ҳудудларнинг “ўсиш нуқталари”ни аниқлаб, ишлаш тизими жорий этилмоқда.\nБандихон, Қизириқ, Музработ ва Шеробод туманларида Маҳаллабай ишлаш марказлари ташкил этилди. Шу йилнинг ноябрь ойигача қолган туман ва шаҳарда ҳам янги марказлар иш бошлаб, халқимиз турмуш даражасини янада юксалтиришга хизмат қилади. Бир сўз билан айтганда, буларнинг барчаси мамлакатимизда олиб борилаётган халқчил сиёсатнинг амалдаги натижасидир.\nЯқин-яқин йилларда ҳам бир йилда асрларга татигулик янгиликлар юз беришини ҳеч биримиз тасаввур этолмас эдик. Бунга биргина шу йилнинг август ойида ҳукуматимизнинг вилоятимиз ҳаётини тубдан ўзгартиришга пойдевор яратаётган 4 та қарори қабул қилингани яққол далилдир. Бевосита давлатимиз раҳбари ташаббуси билан вилоятда иқтисодий жиҳатдан ривожланиш даражаси нисбатан орқада бўлган Бандихон, Қизириқ, Музработ ва Шеробод туманларини 2021-2023 йилларда ижтимоий-иқтисодий комплекс ривожлантириш дастурлари қабул қилинди.\nМазкур дастурлар доирасида келгуси уч йилда 6,6 триллион сўм маблағ ўзлаштирилиб, 254 та инвестиция лойиҳаси, 1125 та ижтимоий соҳа ва бошқа турдаги объектлар ишга туширилади. Натижада 33 мингдан ортиқ янги иш ўрни яратилади.\nҚутлуғ айёмни шоду-хуррамлик билан нишонлаётган шу кунларда Сизларга яна бир янгиликни айтмоқчиман:\nПрезидентимиз шу йил 22 августда “Сурхондарё вилоятида қулай инвестиция муҳитини яратиш, кичик бизнес ва оилавий тадбиркорликни рағбатлантириш юзасидан қўшимча чора-тадбирлар тўғрисида”ги қарорни имзоладилар. Унга кўра, оилавий тадбиркорликни ривожлантириш, шу жумладан аҳоли томарқасидан самарали фойдаланишни рағбатлантириш учун 100 миллион АҚШ доллари миқдоридаги маблағ ажратиладиган бўлди.\nШунингдек, 2021-2022 йилларда ташкил этиладиган замонавий иссиқхона лойиҳаларига 50 миллион АҚШ доллари берилади.\nСўнгги йиллар ижтимоий соҳани ривожлантиришда туб бурилиш ясади. Хусусан, мактабгача таълим тизимида 2016 йилда қамров 11,5 фоиз бўлиб, боғчалар асосан Термиз шаҳри ва туманлар марказларида сақланиб қолган эди.\nҚисқа вақтда 1125 та болалар боғчаси ташкил этилиб, болалар қамрови 41,5 фоизга етказилди. Йил якунига қадар қамровни 60 фоизга етказмоқчимиз.\nХалқ таълими тизимида 2016 йилга нисбатан умумий ўрта таълим мактаблари сони 67 тага кўпайди. Инвестиция дастури асосида 2016-2020 йилларда 191 та мактабнинг қурилиш-таъмирлаш ишлари учун 235 млрд.сўм маблағ ажратилди.\nОлий таълим тизимида жуда катта ўзгаришлар юз бериб, халқимизнинг асрий орзулари ушалди. Мисол учун, 2016 йилда вилоятда битта олий таълим муассасаси фаолият юритган бўлса, 5 йилда уларнинг сони 6 тага етди.\nБугунги кунда мавжуд олий таълим муассаларида 37 мингдан ортиқ талаба таҳсил олмоқда. 4 йил олдин бу кўрсатгич 7000 нафарни ташкил этган. Яъни, талабаларнинг сони 5 баробарга, профессор-ўқитувчилар сони эса 1,5 баробарга ошди.\nСоғлиқни сақлаш тизимида юз берган янгиланишлар халқимиз саломатлигини янада мустаҳкамлашда муҳим омил бўлаётир.\nТиббиёт муассасалари замонавий тиббий ускуналар билан таъминланиб, Республика ихтисослаштирилган марказларининг филиаллари бунёд этилмоқда. Айни пайтда воҳада мазкур марказларнинг 12 та филиали очилиб, беморларни вилоятнинг ўзида даволаш, мураккаб операцияларни ўтказиш йўлга қўйилди.\nМустақиллик йилларида аҳолининг муносиб дам олиб, саломатлигини мустаҳкамлаш йўлида олиб борилган ишлар эътиборга моликдир.\nХусусан, Термиз шаҳридаги Амударё соҳилида барча шароитларга эга 200 ўринли “Амударё” болалар оромгоҳи қуриб, фойдаланишга топширилди.\nТермиз туманининг Учқизил қўрғонида 160 ўринли “Термиз марвариди” санаторийси ишга туширилди. Олтинсой тумани марказига “Хўжаипок” зиёратгоҳидан 26 км масофага шифобахш сув келтирилиб, 200 ўринли замонавий “Хўжаипок” соғломлаштириш маскани барпо этилди.\nБу борадаги ишлар давом эттирилиб, Денов ва Сариосиё туманлари чегарасидаги сўлим “Наврўздара” ҳудудида 7 қаватли 250 ўринли санаторий ҳамда Олтинсой туманидаги “Хўжаипок” зиёратгоҳининг ўзида 200 ўринли “Хўжаипок ота дам олиш маскани” бунёд этилмоқда.\nБу билан халқимизнинг олис шаҳарларга қатнаб, даволаниши ва саломатлигини тиклашига чек қўйилмоқда.\nХуллас, бундай оламшумул ўзгариш ва янгиланишлар вилоятимизнинг барча тармоқларида юз бераётгани билан ҳақли равишда фахрлансак арзийди.\nБир сўз билан айтганда, буларнинг барчаси ҳурматли Президентимиз раҳнамолигида мамлакатимизда юз бераётган беқиёс янгиланишларнинг, юртимиз ободлиги ва халқимиз фаровонлиги йўлида олиб борилаётган ислоҳотларнинг амалдаги намунасидир.\nШуни алоҳида таъкидламоқчиманки, Президентимиз Шавкат Миромонович Мирзиёевнинг вилоятимизни ижтимоий — иқтисодий ривожлантириш, воҳадошларимизнинг турмуш тарзини янада яхшилашга қаратаётган алоҳида эътибори бу гўшага бўлган меҳрининг ёрқин ифодасидир.\nШундай экан, олдимизга қўйилган улкан марраларни эгаллаш ҳамжиҳатликда, Президентимиз таъкидлаганларидек, халқимиз бугун ҳаётдан рози бўлиб, яхши яшаши учун барча шароитларни яратиб бериш — Сизу-бизнинг зиммамиздаги энг асосий мақсадга айланмоғи лозим.\nСиз, азизларни яна бир бор истиқлол айёми билан табриклаб, хонадонларингизга осойишталик, дастурхонларингизга қут-барака тилайман.\nОсмонимиз ҳамиша мусаффо, жонажон Ватанимиз тинч, мустақиллигимиз абадий бўлсин!


Руслар кўп туға бошлайдими?\nКлер Биг Россия президенти Владимир Путин ўтган ҳафтада Федерал йиғинда қилган йиллик мурожаатида мамлакатдаги демографик вазият ҳақида жуда куйиниб гапирган эди.\nВ.Путин Россия аҳолиси йилига 700 минг кишига камайиб кетаётгани, бу келажакда демографик таназзулга олиб келишини айтиб, кўп болали оилаларни рағбатлантириш миллий дастурини илгари сурганди.\nХўш, В.Путин илгари сурган бу миллий дастур аёлларни кўп болалиликка ундаши мумкинми?\nБола катта қилиш ҳар жойда бўлгани каби Россияда ҳам анча қиммат.\n“Болалар аравачаси 20 минг рубль, тахминан 750 доллар, автомобилга ўрнатишга мўлжалланган болалар ўриндиғи 7000 рубл. Стол, стул... у ёғини гапирмаса ҳам бўлади. Ҳатто керакли оддий нарсалар нархи ҳам осмонда”, - дейди икки фарзандни тарбиялаётган 33 ёшли Нелья.\nҚизчасини боққа сайр қилдиргани чиққан 35 ёшли Светлана ҳам бола ўстириш осон эмаслигидан нолийди ва яқинда бир яшар қизчасига оддий туфлини 800 рубль, яъни 30 долларга олиб берганини айтади.\nСветлана асли тасвирий санъат ўқитувчиси. Бир йил аввал иккинчи фарзандини туққанидан кейин ишламай қўйган. Эри эса сайёҳлик фирмаси ходими. Светлананинг айтишича, эри топадиган пул оилани боқишга етади. Лекин пулни ҳар қанча аяб сарфламасин, ҳар ойда боласи учун 12 –20 минг рубль, яъни ўртача 500 доллар кетади.\nЎртача маош 700 долларни ташкил этадиган Москва учун бу катта пул. Шу боис, аксар москваликлар бугунги кунда бир бола билан чекланмоқда. Бу эса Россиядаги демографик вазият учун катта муаммо бўлиши мумкин.\nЭкспертлар фикрича, агар Россияда туғилиш шундай кечса, 2050 йилга бориб аҳоли сони ҳозирги 142 миллиондан 100 миллионгача камайиши мумкин.\nРоссия раҳбарининг йиллик мурожаатида айни шу масалаларга катта эътибор қаратилган. Туғишни рағбатлантиришни кўзда тутувчи миллий дастур бола парвариши учун ҳар ой бериладиган нафақа миқдорининг икки баравар оширилиши, хусусан, бир болалик оилаларга 1500 рубль, икки болалик оилалар учун 3000 рубль миқдорида нафақа пули берилишини назарда тутади. Шунингдек, иккинчи бола туғилган оилаларга ҳукумат тарафидан 250 минг рубль, тахминан 10 минг доллар миқдорида молиявий ёрдам берилиши ҳам эътиборга олинган. Бу маблағ ваучер кўринишада берилади ва ота-она маблағни болани ўқитиш ёки бошқа харажатлар учун сарфлаши мумкин.\n“Бу дастур иккинчи болани туғсамми-туғмасамми, деб иккиланиб турганлар учун туртки бўлишига ишонаман”, - дейди Светлана.\nНелья эса миллий дастур кутилган натижани беришига иккиланиб қарашини ва иккинчи боласини банкда ишлайдиган эри топадиган пулга ишониб туққанини айтади.\n32 ёшли Ирина ва унинг эри учун эса бир болани парваришлаш ҳам катта муаммо. Руҳшунос бўлиб ишлайдиган Иринанинг уч яшар қизчаси бор. Яна фарзанд кўришни хоҳлайди-ю, лекин имконияти йўқ.\n“Уйим бўлганда бошқа гап эди. Масалан, биз учовимиз 17 квадрат метрлик хонадонда яшаймиз. Болани ўқитиш ҳам муаммо. Болани боғчадан олтида олишим керак. Ишимнинг ўзи олтида тугайди. Қизимни ҳаммадан кейин оламан. Шунинг учун ишлайдиган оналар учун иш вақти бешда тугайдиган қилинса, яхши бўларди”, - дейди Ирина.\nАгар Ирина иккинчи фарзандни туғса, ҳукуматдан 250 минг рубль ёрдам пули олиши мумкин. Лекин барибир бу пул уй-жой муаммосини ҳал эта олмайди. Москвадек қиммат шаҳарда бу маблағ шаҳар чеккасидаги коммунал квартирага зўрға етади.


" HB " фармацевтик компанияси юкори ойлик маошга қуйидаги худуд бўйича тиббий вакилларни ишга таклиф қилади: Навойи вилояти. в Узбекистане на портале Apteka.uz\n" HB " фармацевтик компанияси юкори ойлик маошга қуйидаги худуд бўйича тиббий вакилларни ишга таклиф қилади: Навойи вилояти.\nДобавлено 03-02-2017 09:45:46\nТиббий вакиллика қўйиладиган талаблар:\nМаълумоти - олий/ўрта махсус (тиббиёт, фармацевтика);\nФаоллик, қатъийлик, виждонлилик, меҳнатсеварлик и аниқ натижаларга эришиш;\nУзбек ва рус тилларни билиш.\n•Сотиш планини бажариш;\n•Компания маҳсулотларини сотиш ҳажмини муттасил ошириш;\n•Мижозлар билан самарали муносабатларни йўлга қўйиш;\n•Дорихоналарда компания препаратлари доимо мавжудлигини таъминлаш;\n•Компания стандартлариги мувофиқ ҳисобот топшириш;\nИшлаш шароити ва бадаллар (компенсация):\n•Мувафаққиятли ва барқарор компанияда фаолият юритиш;\n•Юқори иш ҳақи;\n•Йўл ҳаражатлари, мобил телефон сарфлари учун бадаллар.\n•Касбий таълим ва иш мавқеида кўтарилишлар.\nИшлаётган тиббий вакилларга МАХФИЙЛИК КАФОЛАТЛАНАДИ\nСУРАТ БЎЛИШИ ШАРТ!\nРезюмени қуйидаги электрон почтага юборинг: hb.tashkent@mail.ru\n+99890 353 81 80\nКонтактное лицо Динара\nТелефон +998 71 234 12 67


Коронавирус Буюк Британияга етиб борди\nБуюк Британияда коронавирус билан зарарланиш бўйича илк ҳолатлар қайд этилди. Миллий соғлиқни сақлаш вазирлиги хабарига кўра вирусдан зарарланганлар - бир оиланинг икки аъзосидир.\nБритания ҳукумати ҳозирча касалланганлар ҳақида батафсил маълумот бермади, уларга қаерда тиббий ёрдам кўрсатилаётгани ҳам маълум эмас.\n«Миллий соғлиқни сақлаш тизими бунга жуда яхши тайёрланган ва инфекцион касалликка қарши кураша олади. Ҳозирда биз инфекция тарқалишининг олдини олиш учун беморларнинг кимлар билан алоқада бўлгани бўйича маълумотларни тўпламоқдамиз», - деган Англия тиббиёт хизмати раҳбари Крис Уитти.\n«Биз Британияда янги коронавирусга чалиниш ҳолатларига яхши тайёргарлик кўрганмиз, бунга дарҳол жавоб қайтариш бўйича инфекцион назорат чоралари ўрнатилган», - дея қўшимча қилган у.\nУиттининг қайд этишича, Британия воқеалар ривожининг ҳар қандай кўринишига тайёр туриш учун Жаҳон соғлиқни сақлаш ташкилоти (ЖССТ) ҳамда халқаро ҳамжамият билан яқин алоқа ўрнатган.\nҲозирда Британияга янги коронавирус ўчоғи бўлмиш Хитойнинг Ухань шаҳридан британияликларни олиб қайтаётган самолёт йўл олган. Унинг бортида 83 нафар британиялик ва яна бошқа мамлакатлар фуқаролари 27 киши бор.\nСамолёт маҳаллий вақт билан соат 13:30да Лондонда бўлиши керак. Хитойдан қайтганларнинг барчаси икки ҳафта давомида махсус шифохонада карантин шароитида сақланади.\nБугун Жаҳон соғлиқни сақлаш ташкилоти (ЖССТ) 2019-nCoV коронавирусининг тарқалишини халқаро даражадаги тиббий фавқулодда ҳолат деб эълон қилди.\nСўнгги маълумотларга кўра, коронавирус юқиши оқибатида ҳалок бўлганлар сони камида 213 нафарни ташкил этмоқда, уларнинг аксари маркази Ухань бўлган Хубэй провинциясига тўғри келади; Хитойнинг ўзида бу вирусни юқтирганлар сони 10 минг нафарга яқинлашган. Яна 18 мамлакатда вирусга чалиниш билан боғлиқ 98та ҳолат қайд этилган.\nХитойнинг вирус етиб бормаган ҳудуди қолмади. Бошқа мамлакатлар нима қилмоқда? Коронавирус бўйича сўнгги маълумотлар


Ўзбекистоннинг Қримга қўшган ҳиссаси: 1200 та сайёҳ ва 25 млн долларлик санаторийлар - Anhor\nAnhor Все посты Ўзбекистоннинг Қримга қўшган ҳиссаси: 1200 та сайёҳ ва 25 млн долларлик санаторийлар\nЎзбекистоннинг Қримга қўшган ҳиссаси: 1200 та сайёҳ ва 25 млн долларлик санаторийлар\n2014 йилнинг январь-июль ойларида ўзбекистонлик 1200 та сайёҳ Қримда бўлди. Бу ҳақда Россиянинг Қрим Республикаси бўйича Федерал хавфсизлик хизмати чегара бошқармасининг маълумотлари далолат бермоқда, деб ёзади 12news.uz.\nҚрим Сайёҳлик ва курортлар вазирлигининг матбуот хизмати бу борадаги кўрсаткичларнинг пасайишини (2013 йилда Қримда беш мингга яқин ўзбекистонлик дам олган) шу йил март ойида “Ўзбекистон ҳаво йўллари” авиакомпанияси томонидан Симферополга амалга ошириладиган тўғридан-тўғри рейсларнинг тўхтатилиши билан боғламоқда.\nШунга қарамасдан, жорий йилнинг иккинчи чорагида Ўзбекистон Қримнинг йирик инвесторларидан бирига айланди. Хусусан, Ўзбекистон ҳукумати Ялтадаги “Ўзбекистон” соғломлаштириш мажмуини реконструкция қилиш ва Қримда янги пансионатларни барпо этишга 25,4 млн доллар йўналтирди. Ялтадаги “Ўзбекистон” санаторийси (Бухоро Амирининг ёзги қароргоҳи базасида 1924 йилдан бошлаб фаолият кўрсатмоқда) Ўзбекистон Республикасининг мулки ҳисобланади.\n“Ўзбекистон” санаторийси Могаби тоғининг шимоли-шарқий ёнбағридаги ўрмон зонасида жойлашган, ундан Ялта марказигача бўлган масофа 8 км ни, денгизгача 12 км ни ташкил этади. Ушбу ҳудудда 7 та ётоқ ва даволаш корпуси, 240 та ўринга мўлжалланган 129 та хона жойлашган. Ўрта ер денгизи типига кирувчи ноёб денгизбўйи иқлимига эга. Ўзбекистон фуқаролари учун йўлланмалар сўмда ЎзР Соғлиқни сақлаш вазирлигининг Тиббий-санитария бирлашмаси орқали сотилади. Бу ерда асосан сурункали ўпка ва юқори нафас олиш йўллари, юрак-қон томир ҳамда асаб тизими касалликлари даволанади.


Ҳайдовчиларга тоифа (даража) тўлаш тўғрисида йўрқнома ёки бирор-бир ҳужжат борми, Ҳайдовчиларга берилган тоифа қандай тартибда тўланади?\nМеҳнат Вазирлигининг 26.02.1993 йилдаги 2/19-сон Қарори билан тасдиқланган “Автомобиль транспорти ҳайдовчилари меҳнатига ҳақ тўлашнинг умумий шартлари”нинг 6-бандига мувофиқ юк машиналари ва енгил автомобиллар, автобуслар ҳайдовчиларига улар ҳайдовчи сифатида ишлаган вақт учун белгиланган тариф ставкасига нисбатан қуйидаги миқдорларда малака синфи ойлик устамаси тўланади:\n- 2-малака синфи ҳайдовчиларига – 10 %;\n- 1-малака синфи ҳайдовчиларига -25 %.\nУшбу норматив ҳужжат 18.03.1996 йилдаги 103-сон ВМҚнинг 2-бандига асосан ҳозиргача амал қилиб келмоқда.\nУчинчи, иккинчи ва биринчи малака синфи муайан тоифилардаги транспорт воситаларини ҳайдаш ҳуқуқини берувчи белги қўйилган ("В", "С”, “Д”, “Е”) ҳайдовчилик гувоҳномасини олган автомобиль ҳайдовчиларига берилиши мумкин.\nҲайдовчига малака синфи бериш ёки уни ошириш масаласи ўқиб чиққан ходимнинг аризаси ҳамда тегишли бўлинма раҳбарининг тақдимоти асосида корхона (ташкилот) малака комиссияси томонидан кўриб чиқилади.\n1-малака синфи ходим шу корхонада 2-малака синфига эга автомобиль ҳайдовчиси сифатида камида 2 йил узлуксиз иш стажига эга бўлганида берилиши мумкин. 2-малака синфи эса ходим шу корхонада 3-малака синфи автомобиль ҳайдовчиси сифатида камида 3 йил узлуксиз иш стажига эга бўлганида берилиши мумкин.\nБюджет ташкилоти кўмир ёқилгисини вагондан тушириб олиш ва юк ташиш техникасига ортиш харажатларини қай тартибда хизмат кўрсатувчи ташкилотга пул маблағларини тўлаб беради? Масалан, 1 тонна кўмирни вагондан тушириб олиш ва юк ташиш техникасига ортиш учун қанча миқдорда маблағ тўланади?\nХалқ таълими муассасаларига етказиб берилаётган кўмирнинг вагондан тушириб олиш ва юклаш харажатлари бўйича меъёрий ҳужжат керак. ... Далее\nБанкда 22-23 август кунлари умумхалқ хайрия ҳашари ўтказилиши белгиланди. Шунингдек Марказий банк томонидан 22 август куни банкларда «очиқ баланс билан иш куни» деб эълон қилинди. Бир вақтнинг ўзида 22 август ҳам шанбалик, ҳам иш куни деб эълон қилинганлиги учун ходимлар ўз розиликлари билан ҳам шанбаликка, ҳам ишга жалб қилиндилар. Бу ҳолатда тегишли хужжатлар қандай расмийлаштирилади ҳамда ходимга дам олиш куни ишлаганлиги учун ҳақ ва шанбалик учун бир кунлик иш ҳақи қандай миқдорларда ҳисоблаб тўланади?\nБанкда 22-23 август кунлари умумхалқ хайрия ҳашари ўтказилиши белгиланди. Шунингдек Марказий банк томонидан 22 август куни банкларда «очиқ баланс билан иш куни» деб эълон қилинди. Бир вақтнинг ўзида 22 август ҳам шанбалик, ҳам иш куни деб эълон қилинганлиги учун ходимлар ўз розиликлари билан ҳам шанбаликка, ҳам ишга жалб қилиндилар.... Далее


Тарих ва келажак уйғунлашаётган воҳа / ADOLAT ижтимоий-сиесий газетаси\nШу йилнинг 8 июлида Ўзбекистон Республикаси Президентининг “Ўзбекистон Республикаси давлат мустақиллигининг йигирма саккиз йиллик байрамига тайёргарлик кўриш ва уни ўтказиш тўғрисида”ги қарори эълон қилинган эди. Қарорга кўра, халқимиз учун энг улуғ, энг азиз айём, эркин, обод ва фаровон ҳаёт қуриш йўлидаги барча ютуқ ва муваффақиятларимизнинг асосий манбаи бўлган Ватанимиз мустақиллигини улуғлаш, “Жонажон Ўзбекистоним, мангу бўл омон!” деган бош ғояни ўзида мужассам этган ташкилий-амалий, маънавий-маърифий тадбирларни ўтказиш ҳамда тарғибот-ташвиқот ишларини амалга ошириш белгиланганди.\nАйниқса, ижодкор, зиёлилар, журналистлар олдига охирги йилларда қилинган ишлар — сиёсий-ижтимоий, иқтисодий муносабатларнинг мазмун-моҳияти, жамиятимиз қиёфаси бутунлай ўзгаргани, бу ижобий ўзгаришлар юртдошларимиз ҳаётида ўз ифодасини топаётгани, халқимизнинг турмуш даражасини, онгу тафаккури, билим ва маданиятини ошириш бўйича қилинган ишларни конкрет далил ва мисоллар, чуқур илмий таҳлиллар орқали мамлакатимиз аҳолиси ва халқаро жамоатчиликка етказиш вазифаси қўйилган эди. Шу муносабат билан матбуот саҳифаларида бу йўналишда кўплаб мақолалар, лавҳалар, эсселар эълон қилинмоқда.\nГазетамиз саҳифаларида ҳам бу улуғ байрамга тайёргарлик ишлари кенг ёритилмоқда. Ҳафталигимизнинг бу сонида Бухоро ва Сирдарё вилоятида кейинги йилларда амалга оширилган бунёдкорликлар ҳақидаги мақолалар, фотолавҳалар ўрин олди.\nЕр юзида инсоният маънавий юксалишига бешик бўлган, кечмиши бир неча минг йиллик тарихга бориб боғланадиган, башариятнинг барча тараққиёт босқичларига гувоҳ бўлган, бағрида ҳам олис ўтмиш, ҳам бугунги тамаддун жараёнларини намоён этувчи шаҳарлар мавжуд. Рим, Афина, Қуддус, Искандария, Самарқанд... Ана шундай шаҳарлардан яна бири Бухорои шариф ҳисобланади.\nМуаррихлар унинг қад ростлаши эрамиздан олдинги VI-V асрлардан бошланганини эътироф этадилар. Эрамиздан олдинги IV асрда юнон тарихчилари уни “Сўғдлар ўлкасидаги йирик истеҳкомли қалъа” деб тилга оладилар. Милодий эра бошларидаги Рим қадимшунослари “Бухоро — Осиёдаги савдо шаҳри”, деб маълумот берадилар. Шаҳар ўтмишда, турли даврларда ҳар хил номлар билан аталган. Уни Нумижкат, баъзан Бумискат, деб юритишган. Араблар дастлаб унга “Мадинат ус-суфрия”, яъни “Мис шаҳри” номини беришган. Кейинчалик эса “Мадинат ут-тужжор” — “Савдогарлар шаҳри” деб ёзишган. Ҳадислардан бирида унинг “Фохира” деган номи ҳам келтирилади. Шаҳарнинг бундан бошқа номлари ҳам мавжуд. Лекин у нима бўлмасин тарих бағрига Бухоро деган ном билан муҳрланди. Наршахий “Бухоро тарихи” асарида уни “Барча даврлар учун мангу, боқий шаҳар” деб таърифлайди. Ҳаёт муаррихнинг бу сўзларини исботлади. У боқий шаҳарга айланди.\nБухоро олис тарихи давомида бир неча бор қайтадан бунёд этилган. Лекин шаҳар ўз тарихий илдизларидан ҳеч қачон узилиб кетмаган. Унинг бағрида олис ўтмишдан то бугунги кунгача қурилган кўплаб меъморлик ёдгорликлари сақланиб қолган. Тарихий маълумотларга кўра, ХХ аср бошларида улар сони 550 га яқин бўлган. Салкам бир асрга яқин вақт ичида шўро даҳрийларининг тарихимизга нисбатан бузғунчилик муносабати ўз таъсирини кўрсатди. Бугунги кунга келиб, шаҳарда 300 га яқин ёдгорликлар сақланиб қолган. Истиқлол йилларида Бухорони замонавий ва миллий шаҳарсозлик асосида қайта қуриш, ободонлаштириш ҳамда бунёдкорлик ишлари ана шу ёдгорликларни асл тарихий ҳолида тиклашдан, таъмирлашдан бошланди. Вилоятдаги Чор Бакр, Арк мажмуалари, Хўжа Зайниддин, Баланд масжидлари ва бошқа тарихий обидалар асл тарихий асосида қайта қад ростлади. Шаҳар бағридаги Чашмаи Аюб, Даҳмаи Беҳиштиён, Ҳазрати Абу Хафс Кабир, Шайх Абу Бакр Гулободий, Хожа Исматуллоҳ Валий каби улуғ алломалар номлари билан боғлиқ зиёратгоҳлар, мақбаралар, масжид ва мадрасалар асл ҳолида қайта тикланиб, обод қилинди. Шаҳар деворининг бир қисми, жумладан, “Толипоч” дарвозаси тарихий кўринишда таъмирланди. Бухоро марказидаги Лаби ҳовуз мажмуаси, унинг атрофидаги Нодир Девонбеги мадрасаси ва хонақоси, Кўкалдош мадрасаси, сув йўллари, Мағоки Аттор масжиди, тоқилар, тарихий кўчалар қайта қурилиб, обод масканларга айлантирилди. Бухоронинг ўрта асрларга хос тўртта дарвозаси тарихий кўринишга мос равишда барпо этилди. Булардан ташқари, Калон масжиди, минораси, Мир Араб, Мирзо Улуғбек ва бошқа кўплаб мадрасалар тўла равишда қайтадан таъмирланди.\n— Бу ерда ҳар қадамда тарих билан юзлашасиз. Унинг ҳар бир обидаси, мадраса ва масжиди, минораси, ҳовуз ва хиёбони, бозор ва кўчалари ўтмиш гувоҳлари сифатида намоён бўлади, — дейди тарих фанлари доктори Қаҳрамон Ражабов. — Ўз даврининг ҳаётий эҳтиёжлари туфайли бунёд этилган бу ҳайратомуз иншоотлар, иморатларда кекса тарих билан биргаликда аждодларимизнинг юксак ақл-заковати, донишмандлиги, илмий салоҳияти, дунёвий маданияти, ғаройиб санъати ҳам ўз ифодасини топган. Шаҳар марказидаги Чор минор ансамблига бир эътибор беринг. Бундай ўзига хос усулда қурилган ажойиб иншоот нафақат Ўрта Осиёда, балки Шарқда ҳам ягона ҳисобланади. Ёки Хўжа Зайниддин, Баланд масжидларига, Мир Араб мадрасасига бир назар ташланг. Юксак муҳандислик, ғаройиб санъат ва тенгсиз гўзалликнинг намунаси асосида яратилган бундай иморатларни мусулмон оламининг бирор нуқтасида учратмайсиз. Шунинг учун ҳам улар Бухоронинг боқийлик тимсоллари саналади.\nКейинги йилларда вилоятда яна бир тарихий ёдгорликлар мажмуаси — “Етти пир” зиёратгоҳларини обод қилишга эътибор қаратилди. Хожа Абдулҳолиқ ўиждувоний, Хожа Муҳаммад Ориф Ревгарий, Хожа Маҳмуд Анжир Фағнавий, Хожа Али Ромитоний, Хожа Муҳаммад Бобойи Самосий, Саййид Амир Кулол, Баҳоуддин Нақшбанд номлари билан боғлиқ табаррук қадамжолар асл тарихий ҳолатида тикланмоқда. Бу қадамжоларни зиёрат қилувчилар учун қулайликлар яратилмоқда. Айни пайтда, бу зиёратгоҳларни ўзаро боғлайдиган сайёҳлик йўл харитаси ҳам ишлаб чиқилмоқда. Бу йўл харитасига мувофиқ сайёҳ ёки зиёратчи “Етти пир” зиёратгоҳлари билан тўла танишиш имконига эга бўлади.\nБухоро вилоятида қадимий обидаларни, ёдгорликларни, зиёратгоҳларни қайта тиклаш борасида амалга оширилаётган бу ишлар икки жиҳатдан алоҳида аҳамият касб этади. Биринчидан, юртимизнинг тарихи тикланади. Аждодларимиздан қолган ноёб меросдан халқимиз баҳраманд бўлади ва тарихимизга меҳр-муҳаббат, ғурур уйғонади. Иккинчидан, ўлмас тарихни тиклаш билан туризмни янада кучайтиришга имкон туғилади. Шу маънода вилоятга сайёҳлар оқими йилдан-йилга ошиб бормоқда. Айтайлик, 2019 йилнинг олти ойи ичида вилоятга ташриф буюрган сайёҳлар 1,8 миллион нафарга етибди. Хорижий давлатлардан келадиган туристлар сони эса 223 мингтадан ошган. Агар ўтган йилнинг шу даврида бу кўрсаткич 113,8 мингта бўлган бўлса, демак, бу хорижий туристлар оқими икки бараварга ошганини кўрсатади. Бунинг натижасида сайёҳларга хизмат кўрсатиш даражасини юксалтиришга ҳам эътибор берилмоқда. Шу сабабли кейинги йилларда вилоят миқёсида 100 дан ортиқ меҳмонхоналар қуриш режалаштирилганди. Ҳозирги пайтда Бухоро шаҳрида 72 та янги меҳмонхоналарни қуриш ишлари бошланди. “Етти пир” зиёратгоҳларида барпо этилаётган меҳмонхоналарнинг 4 таси фойдаланишга топширилди. Бошқача айтганда, Бухоро бугун дунё кўз ўнгида ҳам олис ўтмиш тарихи, ҳам замонавий қиёфаси билан намоён бўлмоқда.\nМаълумки, Бухоро қадимдан шариф шаҳар дея улуғланиб келинган. У бу мақомга илму зиёси, юксак маърифати, маданияти, исломий тараққиёти, меҳмондўст ва меҳнатсевар одамлари туфайли эришган. Эндиликда шаҳарга берилган бу мақомнинг нуфузи янада ошмоқда, юксалмоқда. Бу юксалиш жараёни шаҳарда замонавий уй-жойлар, маданий-маиший объектлар, ўқув муассасалари, кенг ва гўзал кўчалар, кўркам хиёбонлар, майдонлар, гулларга бурканган боғлар барпо қилиниши билан боғлиқ ҳолда кечмоқда. Бугун шаҳарнинг қайси кўчаси, даҳаси, мавзесига борманг, бунёдкорлик, яратувчиликка гувоҳ бўласиз. Инфратузилма ва коммуникация — муҳандислик соҳалари янгиланаётгани кўзга ташланади. Бу замонавий олий ўқув юртлари, лицейлар, мактабларнинг янги бинолари қурилишида ҳам намоён бўлмоқда. Бу борада Бухоро муҳандислик-технология институтининг ўқув биноси гўзал, кўркам, муҳташам меъморий ансамбль сифатида алоҳида эътиборни тортади. Бир-бирига уйғун ҳолда барпо этилган учта бино замонавий ва миллий меъморчилик анъаналари асосида қад ростлаган. Олий ўқув юртининг ўқув даргоҳлари, лабораториялари халқаро стандартлар даражасида жиҳозланган. Бугунги кунда ушбу олий ўқув юртида беш мингдан ошиқ талаба ўнта таълим йўналиши бўйича илм сирларини ўрганмоқда. Институтни битириб чиқаётган мутахассислар иқтисодиётнинг турли соҳаларида, хусусан, “Навоий” эркин индустриал-иқтисодий зонасида фаолият юритмоқдалар. Бу ҳам шаҳарда азал-азалдан илм-маърифатга алоҳида эътибор бериб келинаётганлигининг тимсолларидан биридир.\nБухоро қадим-қадимдан сув йўлларига бой шаҳар бўлган. Унинг бағридан кўплаб ариқлар, сойлар, каналлар оқиб ўтган. Лекин шунга қарамай шаҳарни оби ҳаёт билан таъминлаш, унда мусаффоликни, озодаликни, салқинликни сақлаш учун бир неча ўнлаб ҳовузлар, қудуқлар, ҳавзалар барпо этилган. Булар шаҳар ҳаётига ўзига хос ҳаёт бағишлаган. Эндиликда аждодларнинг бу борадаги анъаналари замонавий йўсинда давом эттирилмоқда. Шаҳарнинг барча нуқталарида турли хилдаги фавворалар ишга туширилган. Айниқса, унинг марказида бунёд қилинган “Абу Али ибн Сино” номидаги фавворалар майдони шаҳарнинг энг обод, кўркам, хушманзара масканларидан бирига айланган. 6,5 гектардан ошиқ жойни эгаллаган бу фавворалар шакл-шамойили, кўриниши, сувни ғаройиб тарзда таратиб бериши билан эътиборни тортади. Баъзи нуқталарда сув 20 метрдан ошиқ баландликка отилади. Турфа рангдаги нурлар сувнинг отилишига ҳамоҳанг порлайди. Сув ва нурнинг ҳамоҳанглигига мусиқа — “Шашмақом” куйлари ҳам қўшилади. Мусаффолик, салқинлик, нурлар ўйини, қалбни тўлқинлантирувчи куйлар оғушида ҳар қандай одам дилида хуш кайфият, ўзгача бир сурур, фахр уйғонади. Шунинг учун ҳам шаҳарнинг бу маскани — “Фавворалар майдони” доимо гавжум бўлади. Бу майдон тунда янада ғаройиб, гўзал кўриниш ҳосил қилади. Унга четроқдан назар ташласангиз, бу ерда нафақат шаҳар аҳли, балки бутун Бухоро ором олаётгандек, майдон бор гўзаллигини намоён қилаётгандек туюлади.\nҲақиқатан ҳам, вилоятда бугунги кунда қурилиш, бунёдкорликка эътибор янада кучайган. Айни пайтда Инвестиция дастури асосида вилоят бўйича 92 та ижтимоий соҳа объектларида қурилиш, реконструкция қилиш ва мукаммал таъмирлаш ишлари олиб борилмоқда. Шу билан бирга жорий йилда 11 та туманнинг қишлоқларида 770 та, Бухоро шаҳрида 10 та кўп қаватли тураржойлар қурилиши мўлжалланган. “Обод қишлоқ” дастури доирасида 33 та қишлоқда 172 миллиард сўмлик қурилиш-таъмирлаш ва ободонлаштириш ишлари амалга оширилмоқда. “Обод маҳалла” дастури асосида қилинган ишлар эса 32,3 миллиард сўмни ташкил этади. Булардан ташқари, қўшимча манбалар ҳисобидан “Обод қишлоқ” ва “Обод маҳалла” дастурларига 60 миллиард сўм маблағ ажратилган. Демак, воҳада бунёдкорлик ишлари давом этади.\n— Бухорога сайёҳлик йўли билан кўп келганман. Лекин ҳар гал келганимда бу ерда шаҳарсозликнинг, меъморчиликнинг ўзига хос янги қирраларини кашф этганман, — дейди франциялик меҳмон Шарль Мартин. — Илгарилари мени шаҳарнинг қадим меъморчилиги ҳайратга соларди. Ўн-ўн беш аср илгари барпо этилган ёдгорликларга, инсон ақл-заковатининг кучига, гўзаллигига боқиб тўймасдим. Кўнглимда бу тарихий ёдгорликлар, обидалар замонавий архитектура фонида кўзга кўринмай қолмаса эди, деган ҳадик бор эди. Янглишган эканман. Бухороликлар қадим шаҳарсозлик билан замонавий меъморчиликни уйғунлаштириб юборибдилар. Бугун қадим Бухоро ёнида замонавий Бухоро ҳам қад ростламоқда. Ана шундай ютуққа эришган бухороликларга тасанно айтаман!\nБухоронинг замонавий қиёфасини халқаро миқёсда намоён қилувчи мажмуалар, корхоналар вилоятда жуда кўп. Ана шулардан бири Қоракўл туманида чўлу биёбон бағрида Ўзбекистон ва Россия ҳамкорлигида қисқа муддатларда ишга туширилган ниҳоятда улуғвор Қандим газни қайта ишлаш мажмуаси ҳисобланади. Тасаввур қилинг, ушбу мажмуани барпо этиш учун 3 миллиард АҚШ доллари миқдоридаги инвестициялар сарфланган. Мажмуада бир йилда 8,1 миллиард кубометр табиий газни қайта ишлаш натижасида 212 минг тонна соф олтингугурт, 134 минг тонна барқарорлаштирилган газ конденцати олинади. Бу мажмуанинг бир йиллик ишлаб чиқарадиган маҳсулоти. Хўш, уни 10, 20, 50, 100 йилга кўпайтириб кўринг. Ана шунда иқтисодий фойда бир неча 10 триллион АҚШ доллари билан ўлчаниши шубҳасиз. Халқимизга келтирадиган фойдаси эса ниҳоятда чексиз. Энди унинг ижтимоий жиҳатдан фойдасини бир кўз олдингизга келтиринг. Мажмуа қурилгач, икки мингдан ортиқ доимий иш ўрни яратилди. Чўл бағрида 1200 кишига мўлжалланган замонавий шаҳарча бунёд этилди. 280 километрдан ортиқ автомобиль йўллари, 50 километрлик темир йўл, 280 километрлик электр узатиш линиялари барпо қилинди. Чўл бағрига обиҳаёт борди. Мамлакатимизда, вилоятда мажмуада ишлайдиган мутахассисларни тайёрлаб берадиган олий ўқув юртлари фаолият бошлади. Қоракўл туманида, Бухоро вилоятида қанчадан-қанча ижтимоий тармоқлар вужудга келди. Бундай фаолият олиб бораётган мажмуалар, корхоналар эса вилоятда кўп.\nВилоятда тадбиркорлик субъектларини қўллаб-қувватлашга йилдан-йилга эътибор кучайтирилмоқда. Жумладан, шу йилнинг 6 ой ичида барча молиялаш манбалари ҳисобидан 3,3 триллион сўм кредит маблағлари ажратилди. Бу рақам ўтган йилнинг шу давридагига нисбатан 1,2 триллион сўм кўп эканлигини кўрсатади. Ёхуд халқаро ва хорижий молия институтлари кредит линиялари ҳисобидан 240 та тадбиркорлик субъектларига 127,6 миллион АҚШ доллари миқдорида маблағ берилган. Бу кўрсаткич ўтган йилнинг дастлабки олти ойида 51,7 миллион АҚШ долларини ташкил этган. Бу борада икки баравардан ошиқ ўсишга эришилган. Ушбу кредитлар асосида қўлга киритилган иқтисодий фойдадан ташқари воҳа аҳли учун 2,5 мингта янги иш ўринлари яратилган. Демак, шунча одам иш билан таъминланган.\nАйни пайтда, тадбиркорлик субъектларига молиявий кўмаклашиш мақсадида тижорат банклари томонидан 338,2 миллиард сўм миқдорида имтиёзли кредитлар берилган. Бу кредитларнинг 55,8 миллиард сўми ихчам иссиқхоналар ташкил этишга, 40 миллиард сўми чорвачилик, 26,1 миллиард сўми асаларичилик, 13,2 миллиард сўми қўйчилик, 22,9 миллиард сўми тикувчилик, 14,4 миллиард сўми ҳунармандчилик ва бошқа соҳаларга йўналтирилган. Буларнинг барчаси вилоятда тадбиркорликни кучайтиришга, бу борада иқтисодий ютуқларни мустаҳкамлашга хизмат қилмоқда.\nЖорий йилнинг биринчи ярмида вилоятда 423 та янги лойиҳаларни ўзлаштириш белгиланди. Бунинг учун 3 триллион 342 миллиард сўмлик инвестициялар ўзлаштирилди. Бундан ташқари, республикамиз Президентининг ПҚ-4067 сонли қарори асосида тасдиқланган 2019 йилга мўлжалланган Инвестиция дастури доирасида ярим йил ичида 32 та лойиҳа бўйича 184,1 миллион АҚШ доллари миқдоридаги инвестициялар ўзлаштирилган. Шу сабабли вилоятда хорижий инвестиция иштирокидаги корхоналар сони йил бошига нисбатан 68 тага кўпайиб, уларнинг умумий сони 231 тага етган. Буларнинг 42 таси Россия, 33 таси Туркия, 26 таси Хитой, 20 таси Жанубий Корея, 11 таси Эрон ва бошқа хорижий мамлакатлар капитали иштирокидаги корхоналар ҳисобланади.\nБугун Бухоро заминида катта ўзгаришлар рўй бермоқда. Бу ўзгаришлар асосида бухороликларнинг фидойи меҳнати, хорижий компаниялар билан яқиндан ҳамкорликлари, илм-фан ютуқларидан самарали фойдаланишлари ётади. Бунда корхоналар ва фермер хўжаликларининг экспорт салоҳияти ошганлиги ҳам муҳим ўрин тутади. Эътибор беринг, 2018 йилнинг январь-июнь ойларида вилоятдан 50 миллион АҚШ долларидан ошиқ маҳсулотлар экспорт қилинган. Бу йил 6 ой ичида вилоятнинг экспорт салоҳияти 151,1 миллион АҚШ долларини ташкил этди. Бу йил шу муддат ичида маҳсулотларини экспорт қиладиган корхоналар сафига яна 66 таси келиб қўшилди. Бошқача айтганда, бухороликлар бугунги кунда дунёнинг 22 та мамлакатига 123 турдаги саноат ва 60 номдаги қишлоқ хўжалиги маҳсулотларини экспорт қилмоқдалар.\nБухороликларнинг турли соҳаларда эришаётган ютуқлари ва муваффақиятлари самараси вилоятнинг иқтисодий кўрсаткичларида ҳам намоён бўлмоқда. Масалан, вилоятнинг 2019 йил январь-июнь ойларида ишлаб чиқарган ялпи ҳудудий маҳсулоти миқдори 11 триллион 513 миллиард сўмдан иборат бўлди. Бу ўтган йилдагига нисбатан 104 фоизга ўсган. Саноат маҳсулотлари ишлаб чиқариш эса 7 триллион 051 миллиард сўмга етган. Ўтган йилнинг шу даврига нисбатан ўсиш 105,4 фоизни ташкил қилмоқда. Бу рақамлар остида шунчаки иқтисодий кўрсаткичлар эмас, халқнинг ҳам иқтисодий, ҳам маънавий юксалишини намоён қилувчи факторлар ифодасини топган. Келинг, шу ўринда бу ютуқлар халқнинг иш билан бандлик жараёнига қай даражада ижобий таъсир кўрсатганига бир эътибор қаратайлик. Шу йил 6 ой ичида вилоятда 33 мингдан ортиқ янги иш ўринлари яратилган. Бу 33 минг одам, айниқса, ёшлар янги иш ўринлари билан таъминланди дегани. Жумладан, “Bukhara cotton textil” маъулияти чекланган жамиятда 400 та, “Қоракўл кумуш калава” масъулияти чекланган жамиятда 100 та, “BNQIZ kasana textil” корхонасида 100 та ва бошқа кўплаб завод-фабрикаларда 70-80 тадан янги иш ўринлари юзага келган. Буларнинг ҳаммаси халқнинг, ёшларнинг эртанги кунга ишончини орттиради.\n— Шу ўринда яна бир факт алоҳида эътиборни тортади. Вилоятнинг бюджет даромадларига жорий йилнинг биринчи ярми учун 1 триллион 871,9 миллиард сўм белгиланган эди. Белгиланган режа эса 256,9 миллиард сўм ошиғи билан бажарилиб, бюджет даромадлари 2 триллион 128,2 миллиард сўмга етди. Шу сабабли 222 миллиард сўм вилоятда маҳаллий бюджетга қўшимча маблағ сифатида қолдирилди, — дейди Ўзбекистон “Адолат” СДП Бухоро вилоят кенгаши раиси Мақсуд Ҳамидов. — Ана шу қўшимча маблағдан 60 миллиард сўми “Обод қишлоқ” ва “Обод маҳалла” дастурларига, 14 миллиард сўми мактабгача таълим муассасаларини реконструкция қилишга, 5 миллиард сўми соғлиқни сақлаш муассасаларининг моддий-техника базасини ривожлантиришга, 7 миллиард сўми вилоятдаги кўп қаватли уй-жойларни таъмирлаш учун асосий базага қўшимча тарзда йўналтирилди. Буларнинг ҳаммаси иқтисодий ютуқларнинг юрт ободлиги, халқ фаровонлиги учун хизмат қилаётганлигини кўрсатади.\nБундан 5-6 йил илгари Бухоро шаҳрининг кунчиқар уфқида бир маҳобатли иншоот — “Қўҳна ва боқий Бухоро” монументи қад ростлаган эди. Монумент-ёдгорлик боғ-хиёбоннинг барча нуқталаридан кўзга яққол ташланиб туради. Ёдгорликнинг энг тепа қисмига дунё харитасини намоён қилувчи глобус жойлаштирилган. Глобусда она юртимиз Ўзбекистон жойлашган ҳудуд алоҳида бўрттириб кўрсатилган. Мамлакатимиз харитасининг глобусда алоҳида катталаштириб кўрсатилиши бежиз эмас. Унда Ўзбекистон Бухоро, Самарқанд, Шаҳрисабз, Хива, Тошкент каби улуғвор шаҳарлар ўрин олган буюк давлат эканлиги эътироф этилган. Ёдгорликнинг ўрта қисмида Бухоронинг олис ва яқин ўтмиш тарихи билан боғлиқ кўринишлар — Арк, Сомонийлар мақбараси, Калон масжиди ва минораси, Чор минор, Лаби ҳовуз мажмуаси, Мағоки Аттор масжиди, шаҳар тақдири билан номи боғланган улуғ алломалар, муаррихлар, шоирлар, адиблар, сиёсатчи ва жамоат арбобларининг тошга ўйма ҳамда бўртма шаклда ишланган тасвирлари ўрин олган. Тасвирлар марказида заминга дарахт ўтқазаётган бобо ва набира ҳолати ҳам мавжуд. Бу аждодлардан авлодларга мерос бўлиб келаётган шаҳар тақдирига ҳам ишора. Бир сўз билан айтганда, ушбу монумент Бухоро шаҳрига, вилоятига унинг тарихи ва бугунги кунига, келажагига қўйилган ёдгорликдир. Зеро, унда бутун воҳанинг қиёфаси ёрқин намоён бўлади.\nҚизил олма... энди фақат тушлардами?...\nЭрталаб ўғлим: “Ойи, бугун тушимда мазза қилиб қизил олма едим, ишдан қайтишингизда шунақасидан олиб келинг, илтимос,” деб қолди. ...\nАҳоли саломатлигини сақлашда яна бир муҳим қадам...\nТадеуш Доленга-Мостович қиссаси асосида суратга олинган “Табиб” фильмини қайта-қайта бўлса-да, барчамиз севиб томоша қиламиз....


Давлат биринчи навбатда кимга ёрдам бериши керак: аҳолигами ё корхоналарга?\n2020 йил 3 апрель куни Ўзбекистон Республикаси президенти Шавкат Мирзиёев раислигида коронавирус пандемияси келтириб чиқарган инқирозга қарши курашиш шароитида тадбиркорликни қўллаб-қувватлаш масалалари бўйича видеоселектор йиғилиши ўтказилганди.\nЙиғилиш натижаларига кўра корхоналарга ва якка тартибда ишловчи тадбиркорларга қўшимча солиқ имтиёзлари берилди, хусусан, туристик ва меҳмонхона фаолияти билан шуғулланувчи тадбиркорлар шу йил якунига қадар ер ва мол-мулк солиқларини тўлашдан озод этилди, барча корхоналарнинг банклардан олинган кредитлар бўйича қарзларни тўлаш муддатлари узайтириб берилди (умумий 12 триллион сўм миқдорида), юридик шахсларнинг табиий газ ва электр энергияси учун олдиндан тўлов мажбурияти амалдаги 100 фоиздан 30 фоизга туширилди, асосий истеъмол товарларини импорт қилишда божхона божи ва акциз солиғи ундирилмаслиги ва бир қанча ўта муҳим чоралар белгиланди.\nБугунги кунгача тадбиркорларни ҳимоя қилиш борасида амалга оширилган ишлар кўпроқ давлатнинг ўз қонуний даромадларидан воз кечиш ва корхоналарнинг айланма маблағларини имкон қадар сақлаб қолишга қаратилган.\nАҳолининг кам даромадли қатламларини ҳимоя қилиш борасида эса болали оилаларга нафақа, бола парваришлаш нафақаси ва моддий ёрдамларни тўлаш учун муддатини 6 ойдан 1 йилгача автоматик узайтириш, бошқа муҳтож оилаларга ҳам шундай нафақалар тайинлаш, карантин даврида ёлғиз кексалар ва ногиронлиги бўлган шахсларга 18 турдаги асосий озиқ-овқат ва гигиена товарларини бепул етказиб бериш каби тўғридан-тўғри моддий ёрдам бериш механизмлари жалб этилганини айтиб ўтиш мумкин.\nЛекин деярли икки ҳафта ўтгандан сўнг тадбиркорлар муҳитида карантин муддати ва ундан кейин бўладиган иқтисодий шароит ҳақида мунозаралар яна кучаймоқда. Асосий масалаларни қуйидаги саволлар кўринишида муҳокама қилишимиз мумкин:\n1. Карантин муддати давомида, яъни 20 апрелгача Covid-19’нинг тарқалиш суръатларини пасайтириш жараёнини жиловлаб бўлармикан?\n2. Карантин шароитида бўлса ҳам, мавжуд чекланишларни бироз қайта кўриб чиқиш эвазига (умумий ҳушёрликни бузмаган ҳолда), қандай қилиб фаолиятни секин-аста жонлантириш мумкин?\n3. Агар касаллик тарқалишини тўла жиловлашга эришилмаса, карантин муддати узайиш эҳтимоли катта бўлса, вақтинча таътил берилган, уйда ишлашга ўтказилган ходимлар билан апрель ойи учун ойлик маош тўловлари қайси манба ҳисобига бўлади? Ахир мамлакат иқтисодиётининг 60 фоизи ички маҳсулотини яратаётган кичик ва ўрта корхоналарда бугунги кунда оборот маблағлари қолмаган ва ана шу ойлик маош тўловлари учун манба йўқ (дори-дармон ва озиқ-овқат тизими ва дўконларидан ташқари);\n4. Карантиндан чиққан тақдирда ҳам, ишлаб чиқаришни, узилган кооперацион алоқаларни тиклаш, мижозлар билан бўлган дастлабки келишувларни қайта кўриб чиқиш ва умуман, фаолият журъатини тиклашга камида 1-2 ой вақт ва бир қанча айланма маблағлар талаб этилади. Уларнинг манбайи қандай бўлади?\n5. Баъзи соҳаларда ишлаб чиқариш цикллари (қурилиш материаллари саноати, қишлоқ хўжалик маҳсулотларини қайта ишлаш, текстиль) бир неча ойни ташкил этади. Энди бир оёққа турганда муддати чўзилган солиқлар, кредитлар ва ресурс тўловлари бирданига талаб қилинса, иқтисодий аҳвол яна қай даражада бўлади?\nБиринчи савол, албатта, энг муҳим омил бўлиб, бугунги кунда унга жавоб бериш қийин ва фақат умид билан чекланиб қоламиз. Лекин бошқа саволларга ойдинлик киритиш мақсадида бир неча бизнес вакиллари билан ўтказган суҳбатларимизда, ҳатто карантин шароитида ишга туширилиши мумкин бўлган бир неча резервлар борлиги маълум бўлди. Шулар ҳақида қисқача тўхталиб ўтсак.\nБиринчидан, халқ хўжалигига ўта керакли бўлган ва бугунги кунда давлатнинг божхона ҳудудида тўпланиб қолган ноистеъмол молларни турли импорт солиқлари (акциз ва қўшилган қиймат солиғи) ва божхона тўловларисиз, корхона раҳбарларининг кафолати эвазига эркин алмашув режимига киритишга рухсат бериш.\nБугунги кунда ана шундай муҳим чора истеъмол моллари, яъни озиқ-овқат ва тиббиёт маҳсулотлари учун татбиқ қилинган. Тадбиркорларнинг умумий фикрича, ана шу қарорни бошқа ноистеъмол маҳсулотлар учун ҳам мустасносиз киритиш жуда катта ижобий амалий аҳамиятга эга бўлар эди. Дастлабки ҳисобларимиз бўйича, гап Ўзбекистон божхона ҳудудига кириб келган, 0,5-0,6 млрд АҚШ доллари миқдорига тенг бўлган маҳсулотлар ҳақида кетяпти. Агар ана шу импорт қилинаётган маҳсулотлар ички бозорда ўртача 50 фоиз устама қиймат яратади деб тасаввур қилсак, бу 1-2 ой ичида 0,75-0,9 млрд АҚШ долларига тенг айланма маблағлари деганидир.\nИккинчидан, кичик ва ўрта корхоналарга ўзлари асосий амалий операцияларини бажараётган банклар орқали 3-5 йиллик фоиз асосида 18 ойга мўлжалланган айланма маблағларини ойлик маошлар ва ишлаб чиқаришни тиклаш мақсадларига ишлатиш шарти билан марказлаштирилган кредитлар бериш. Бизда «Ҳар бир оила тадбиркор», «Ёш тадбиркор», «Обод маҳалла» дастурлари асосида марказлаштирилган кредит ресурсларини тақсимлаш ва ўзлаштириш тажрибаси бор. Ана шу тажрибани бу ўринда ҳам кенгроқ қўлласа бўлади, баъзи ўзгаришлар билан. Бундай кредитлар бугунги шароитдан келиб чиққан ҳолда банклар томонидан тегишли гаров, имкони бўлмаганда эса, сифати паст бўлган гаровлар эвазига ҳам (бланк кредити) берилиши мақсадга мувофиқ. Банклар бу тарзда кредитларнинг пулли, муддатли ва мақсадлиликка бўлган талабларини бузмайдилар ва иложи борича ўз таваккалчилигини ҳимоя қиладилар.\nЛекин, албатта, бу ҳол банкларда берилган кредитларнинг сифати пастлигига олиб келади ва Марказий банк томонидан гаровга олинадиган мол-мулк рўйхатини ва уларни баҳолаш механизмини, шубҳали кредитларга бўлган резерв талабларини қайта кўриб чиқишини тақозо қилади. Бундай сиёсат марказлаштирилган махсус маблағлар ҳисобига, Марказий банк ташаббуси ва назорати остида амалга оширилиши ҳамда ажратилган маблағлар тижорат банклари рўйхати ва мижозлари талабига мос равишда амалга оширилиши керак. Тижорат банклари ўз ихтиёрлари билан рухсат берилган тақдирда ҳам, бундай таваккалчиликка бормайдилар. Бу жараёнга банкнинг энг ишончли ва узоқ муддат мижози бўлган корхоналар вакилларидан жамоатчилик назорати жалб этилса, аминмизки турли нохуш коррупция ҳоллари кескин камаяди.\nУчинчидан, айланма маблағларини тўлдириш учун олинган кредитлар ҳисобига корхоналар ойлик маошларини тўласалар, ижтимоий жамғарма фондига ажратмалар ва индивидуал даромад солиғи тўловлари муддати кредит тўла қопланувига қадар кечиктирилиши мақсадга мувофиқ.\nҚисқа қилиб айтганда, давлатнинг бевосита иқтисодий ёрдами бугунги кунда кимга берилиши керак: аҳолигами ёки корхоналарга деган саволга, биз корхоналарга деб жавоб берамиз. Чунки ҳар бир ҳужжатга корхона раҳбари ва таъсисчилари имзо чекади, демакки жавобгарлик ва белгиланган мақсадга эришиш даражаси анча юқори бўлади. Қолаверса, ҳар бир таъсисчи фақатгина бир кунини эмас, балки камида 2-3 йиллик фаолиятини ўйлаб иш тутади.\nАлбатта, бу кўрсатилган таклифлар барча жабҳалар ва муаммоларни қамраб олмайди. Лекин тадбиркорларга нисбатан ишонч ва бизнес муҳитини соғломлаштиришда энг кичик ва муҳим қадамлар деб қаралади.


Сбербанк RUBVisa/MasterCard RUBPAYEER RUBPAYEER USDPerfect Money USDAdvcash RUBAdvcash USDQiwi RUBWebMoney RUBWebMoney USDМенинг хисобим UZSHUMO UZSUZCARD UZSLitecoin LTCEthereum ETHBitcoin Cash BCHBitcoin BTCTether (TRC20) USDTТинькофф RUB\nTether (TRC20) USDTТинькофф RUBVisa/MasterCard RUBQiwi RUBСбербанк RUBWebMoney USDWebMoney RUBЮMoney RUBAdvcash USDAdvcash RUBPerfect Money USDPAYEER USDPAYEER RUB\nmin.: 174.14 USD\nExchange rate: 100 UZS = 0.00870688 USD\nReserve: 4929.74575 USD Not enough?\nСервисимизга хуш келибсиз\nТошкентда QIWI электрон валюталарини тезкор ва хавфсиз алмаштириш Ўзбекистонда – қулай нархлар ва ишончлилик\nБАРЧА ОПЕРАЦИЯЛАР УЧУН 0,5% ЧЕГИРМА ОЛИНГ!!!\nЭлектрон пул хамма жойда хам қабул қилинмайди. Супермаркет, дорихона, кафе ва бошқа шунга ўхшаш жойларда Bitcoin, QIWI ёки WebMoney хамёнидан маблағ билан тўлаш хали мавжуд эмас. Келажакда бу эхтимол амалга ошиши мумкин, аммо хозирча электрон пулни хақиқий пулга айлантириш учун сиз йирбошлаш шохобчалари хизматига мурожаат қилишингиз керак.\nБу ерда сиз QIWI, Webmoney, Yandexdengi, Advcash, PerfectMoney, Payeer, Exmo, Bitcoin каби электрон пулларни тез ва хавфсиз сотиш ва сотиб олишингиз мумкин. Тошкентда ва Ўзбекистонинг бошқа шахарларида электрон пулларни тўлдириш ва чиқариш.\nТошкентда ёки Ўзбекистонда QIWI ни қимматроқ сотиш, Webmoney, Advcash, PerfectMoney, Payeer, Exmo, Bitcoin, Яндекс деньгиларни тўлдириш ва баланд нархларда чиқариш.\nObmennik-uz.ru хизмати Ўзбекистон худудида, хусусан, Тошкент, Самарқанд, Зарафшон, Чирчиқ, Олмалиқ, Ангрен, Андижон, Асака, Бухоро, Когон, Жиззах, Қарши, Шахрисабз, Навои, Наманган, Чуст, Каттақўрғон, Термиз, Денау, Гулистан, Марғилон, Фарғона, Урганч, Қўқон, Хива, Нукус каби йирик шахарларда электрон валюталарни тўлдириш бўйича ўз хизматларини тақдим этади. Бунинг учун сизга интернетга боғланиш ва электрон хамёнлардан фойдаланиш кифоя.\nObmennik-uz.ru онлайн хизмати Advcash, Webmoney, PerfectMoney, Payeer, Exmo, Yandex каби электрон валюталарни тез, хавфсиз ва қулай нархларда алмаштиришни истаганлар учун мўлжалланган. Bitcoin va QIWI пул.\nБу ерда сиз электрон пул маблағларини онлайн режимида тўлдиришингиз чиқаришингиз мумкин.\nБизнинг электрон валюта айирбошлаш шохобчамиз – бу замонавий дастурий таъминот асосида яратилган ва энг кенг тарқалган электрон пул турларини қулай ва хавфсиз конвертатция қилиш учун барча зарур функциялар тўпламини ўз ичига олган тизим.\nФаолиятимиз давомида биз ишончли шерик сифатида танилдик ва бизнинг хизматимиз бўйича тассуротларингиз фақат ижобий бўлиши учун барча имкониятларимиўни ишга соламиз.\nБарча операциялар маъмурият томонидан текширилади, бу эса операцияларнинг хавфсизлиги ва аниқлигини кафолатлайди.\nБизнинг хизматимиз орқали сиз qiwi рубллари, Visa / MasterCard-ni тезда харид қилишингиз, Yandexdengi хамёнини тўлдиришингиз, PerfectMoney, Webmoney, Payeer, Exmo, Bitcoin, Advcash ни сотишингиз ёки сотиб олишингиз мумкин.\nЭлектрон валюталар қандай алмашинади\nРўйхатдан ўтган ва рўйхатдан ўтмаган фойдаланувчилар хам obmennik-uz.ru электрон валютасини алмаштиришлари, киритиш ва чиқаришлари мумкин.\nАйирбошлаш операциясини амалга ошириш учун сиз бир неча оддий амалларни бажаришингиз керак:\n“Тарифлар” йўрлиғига ўтинг ва керакли валютани танланг.\nТақдим этилган форманинг барча майдонларини тўлдиринг. «Давом этиш» тугмасини босинг.\nАлмашиш хизматларини тақдим этиш тўғрисидаги шартнома шартларини ўқинг, агар сиз уларни қабул қилсангиз, тегишли майдонга белги қўйинг “Қабул қиламан” (“Розиман”) тугмасини устига босинг. Завкадаги маълумотларни яна бир бор текширинг.\nЗаявкани тўланг. Бунинг учун веб-сайтимиздаги кўрсатмаларга риоя қилиб, керакли суммани ўтказинг. Барча харакатлар автоматик равишда амалга оширилади ва сиздан мураккаб манипуляцияларни талаб қилмайди.\nБелгиланган харакатлар бажарилгандан сўнг, тизим сизни автоматик равишда “заявка холати” сахифасига ўтказади, у ерда сизнинг пул ўтказишингизнинг холати кўрсатилади.\n30 дақиқа ичида оператор сизнинг сўровингизни кўриб чиқади ва операция якунланади.\nЗаявкани яратилганлиги ва унинг муваффақиятли якунланганлиги тўғрисида билдиришнома сиз кўрсатган электрон почтага юборилади.\nСайтда интуитив навигация мавжуд ва сиз бир неча марта босиш орқали осонгина алмашувни амалга оширишингиз мумкин! Агар сиз танлаган валюта захирада етарли бўлмаса, сизга керакли миқдор хақида сўров юборишингиз мумкин ва биз хаммасини сизнинг фойдангизга хал қилишга харакат қиламиз.\nОнлайн-обменниклар электрон хамёнлар учун қимматлидир, чунки улар сизга уйингиздан чиқмасдан алмашинув операцияларини амалга ошириш имконини беради.\nМадиёрбек, 16.01.2022, 20:28\nГулчехра, 14.01.2022, 14:05\nНаталья, 13.01.2022, 16:01\nСпасибо, всё очень быстро обменяли!\nНоёб хизмат кўрсатиш тизими мижозларга энг қулай алмашинув шароитларини тақдим этишимизга имкон беради\nЮқори тезликдаги алмашув\nБиз заявкаларни бажариш тезлиги бўйича етакчимиз. Алмашув заявкалари бир неча дақиқа ичида кўриб чиқилади\nЛойиха доирасида йиғилиб борувчи чегирма ва шериклик дастури мавжуд бўлиб, сиз қулай шартлар асосида алмашинувни амалга оширишингиз мумкин\nВалюталарнинг кенг захираси\nМижозлар хар қандай миқдорни алмашиши қулай бўлиши учун хар доим катта миқдордаги маблағ захираси мавжуд ва бу барқарорлик кафолати бўлиб хизмат қилади\n100% кафолатли алмашув\nКўп йиллик тажриба ва юзлаб мамнун мижозлар. Биз ўз ўбро-этиборимизни қадрлаймиз ва доимий мижозлар билан узоқ муддатли ўзаро муносабатларга интиламиз\nкўп алмашинувчи йўналишлар\nБиз энг машхур йўналишларда алмашинувларни амалга оширамиз. Сиз хар доим маблағларингизни алмаштиришингиз мумкин.\nБизнинг веб-сайтимиздаги барча операциялар кўп босқичли шифрлаш тизими билан химояланган. Биз мижозлар маълумотларининг хавфсизлигини кафолатлаймиз\nЮҚОРИ ДАРАЖАДАГИ ИШОНЧЛИЛИК\nБиз томонимиздан хатолик бўлса, пулни қайтариб олиш имконияти мавжуд.\nҚўллаб қувватлаш хизмати\nХизмат кўрсатувчи гурух мижозларни 8:00 дан 23:00 гача қўллаб-қувватлайди. Сиз езма равишда чат орқали мурожаат қилишингиз ёки телефон орқали қўнғироқ қилишингиз мумкин


hidoyat.uz – “Мовароуннаҳр” нашриётининг сайти - Ҳам савоб, ҳам барака келтиради\nҲам савоб, ҳам барака келтиради\n2016 йил 5 октябр\n“Биз Луқмонга ҳикмат ато этдик (ва унга дедик): “Аллоҳга шукр қилгин! Кимки шукр қилса, фақат ўзи учун шукр қилур. Кимки ношукурлик қилса, бас, албатта, Аллоҳ беҳожат ва ҳамд эгасидир. Эсланг, Луқмон ўғлига насиҳат қилиб, деган эди: “Эй ўғилчам! Аллоҳга ширк келтирмагин! Чунки ширк улкан зулмдир”\nБаъзи тафсирларда Луқмони ҳаким Боуро деган кишининг фарзанди экани ва у Озар (Торах) авлодидан, Айюб (алайҳиссалом)нинг наслидан бўлгани ва минг йил умр кўриб, Довуд (алайҳиссалом) замонигача яшагани айтилади.\nЖумҳур уламолар Луқмони ҳакимни пайғамбар эмас, балки солиҳ, ҳаким киши бўлган, дейишган. Ривоятларда Луқмони ҳаким кўримсиз, қора танли бир ҳабаший киши бўлганлиги айтилади. Ваҳб ибн Мунаббаҳ (раҳматуллоҳи алайҳ) айтади: “Аллоҳ таоло бандаларни ҳусни ва чиройига қараб танламайди. Балки амали ва тақвосига қараб танлайди”.\nВаҳб ибн Мунаббаҳ (раҳматуллоҳи алайҳ) яна айтади: “Луқмони ҳакимга нубувват ёки ҳикматдан қай бирини танлаш ихтиёри берилди. Шунда у зот ҳикматни ихтиёр этди”.\nИмом Воқидий (раҳматуллоҳи алайҳ) Луқмони ҳакимни Бани Исроилнинг қозиси бўлган деса, Имом Муқотил (раҳматуллоҳи алайҳ) у зот Довуд (алайҳиссалом) пайғамбар бўлишларидан олдин фатво берар эди, дейди.\nБир куни Луқмони ҳаким кўп жамланган кишиларга ваъз-насиҳат қилиб ўтирганида, Бани Исроилнинг улуғ кишиларидан бири шу ердан ўтди ва: “Бу қандай жамоат бўлди”, деди. Унга, бу жамоат Луқмони ҳакимнинг ваъз-насиҳати сабабидан йиғилган, дейилди. Шунда у: “Луқмон деганинг фалон кимсанинг хизматкори эмасми?” деди. Унга: “Ҳа, шундай”, деб жавоб берилди. Шунда у Луқмони ҳакимга: “Мен кўраётган бу даражага сени нима етказди?” деди. Луқмони ҳаким: “Мен бу даражага ростгўйлигим, омонатдор бўлганим ва кераксиз нарсаларни тарк этганим сабабли эришдим”, деди.\nРивоятларда бундай дейилади: “Луқмони ҳакимнинг Мавлоси бир куни унга: “Бизга бу қўйни сўйиб бер”, деди. У қўйни сўйгач, Мавлоси унга: “Бу қўй гўштининг энг тотли жойидан икки бўлак гўштни ажрат”, деди. У қўйнинг тили ва юрагини ажратди. Орадан анча муддат ўтгач, яна унга Мавлоси бир қўйни кўрсатиб, бу қўйни сўй, деб буюрди. Луқмони ҳаким у қўйни сўйгач, Мавлоси унга: “Бу қўйдаги энг бемаза икки бўлак гўштни ажрат”, деди. У қўйнинг тили ва юрагини ажратди. Мавлоси ундан икки сафар ҳам тили ва юрагини ажратгани сабабини сўради. Луқмони ҳаким: “Агар тил билан қалб тўғри бўлса, ундан яхшироғи йўқ. Агар тил билан қалб бузилса, ундан ёмонроғи йўқ”, деди.\n“Аллоҳга шукр қилгин! Кимки шукр қилса, фақат ўзи учун шукр қилур. Кимки ношукрлик қилса, бас, албатта, Аллоҳ беҳожат ва ҳамд эгасидир”.\nАллоҳ таоло Луқмони ҳакимга фасоҳат, балоғат, донолик ва фақиҳлик неъматларини ато этиб, уларнинг шукрини қилишни амр этди. Шукр қилиш банда учун фойдалидир, яъни унинг савоби ўзига бўлади. Кимки Аллоҳ таолонинг неъматларига ношукрлик қилса, унинг зарари ўзига етади. Зеро, Аллоҳ таоло ҳеч бир нарсага муҳтож эмас, У беҳожат Зотдир. Насафий тафсирида бундай дейилади: “Қалбнинг шукри маърифатдир, яъни Аллоҳ таолони таниш; тилнинг шукри Аллоҳ таолога ҳамд айтиш; арконларнинг шукри тоат-ибодат қилишдир”.\n“Эсланг, Луқмон ўғлига насиҳат қилиб, деган эди: “Эй ўғилчам! Аллоҳга ширк келтирмагин! Чунки ширк улкан зулмдир”\nАллоҳ таолога ширк келтириш улкан гуноҳдир.\nШундай экан, ёмонликларни тарк этиб, мусулмон оилада туғилиб, дин-диёнатли инсонлар орасида, тинч ва обод Ватанда яшаётганимизнинг шукрини қилишимиз зарур. Зеро, шукр қилган банда ҳам савоб олади, ҳам неъматларнинг зиёдалигига эришади.\n1551 марта ўқилган.